Remaja autism hilang 4 hari selepas keluar rumah
Oleh KHAIRUL MOHD. ALI

17 Ogos 2022, 2:59 pm
KULAI – Seorang remaja perempuan yang menghidap penyakit autism dilaporkan  hilang sejak empat hari lalu selepas bertindak keluar daripada kediaman keluarganya di Bandar Putra, di sini.
Bapa tiri kepada remaja berkenaan, Mohd. Azmi Abdullah, 40, memberitahu, keberadaan Nur Elyana Adryna Abdul Rahim, 16, gagal dikesan sejak Sabtu lalu.
Menurutnya, dia sudah mencari remaja berkenaan selama empat hari di sekitar Kulai sehingga ke Johor Bahru namun masih gagal.
“Sabtu lalu, dia keluar sendirian tanpa membawa dokumen pengenalan diri ketika saya sedang tidur, manakala isteri telah keluar bekerja.
“Saya sangat risau kerana bimbang perkara buruk berlaku kepada dirinya. Kebiasannya apabila kakak (Nur Elyana Adryna) keluar rumah, dia akan kembali pada sebelah petang, tetapi ini sudah empat hari,” katanya ketika dihubungi di sini hari ini.
Mohd. Azmi berkata, susulan itu dia membuat laporan polis di Ibu Pejabat Polis Daerah Kulai berhubung kehilangan kakak dan pesanan yang diterima itu.

Sehubungan itu, Mohd Azmi berharap masyarakat dan pihak berkuasa dapat membantu untuk mencari keberadaan anaknya anak keduanya itu agar dia segera ditemui dalam keadaan selamat.-KOSMO! ONLINE


Mahkamah: Remaja lelaki 17 tahun didakwa seludup 25 migran Myanmar
Oleh NUZULSHAM SHAMSUDDIN

17 Ogos 2022, 3:52 pm
KUALA LUMPUR – Seorang remaja lelaki berusia 17 tahun didakwa di Mahkamah Sesyen di sini hari ini atas pertuduhan menyeludup 25 warga Myanmar dalam sebuah kenderaan pelbagai guna (MPV), dua minggu lalu.
Bagaimanapun, tiada pengakuan direkodkan daripada remaja itu selepas pertuduhan dibacakan di hadapan Hakim Azura Alwi.
Ini kerana kes itu merupakan kesalahan keselamatan di bawah Akta Kesalahan Keselamatan (Langkah-Langkah Khas 2012) yang akan dibicarakan di Mahkamah Tinggi.
Mengikut pertuduhan, remaja itu bersama seorang lagi individu yang masih bebas didakwa telah melakukan penyeludupan migran seramai 25 orang warga Myanmar.
Kesalahan itu didakwa dilakukan di Jalan Manjoi 3, Taman Sri Kuching, Sentul, di sini pukul 12.05 tengah hari pada 2 Ogos lalu.
Berikutan itu pertuduhan terhadapnya dikemukakan mengikut Seksyen 26A Akta Antipemerdagangan Orang dan Antipenyeludupan Migran (ATIPSOM) 2007 serta bersama Seksyen 34 Kanun Keseksaan yang memperuntukkan penjara maksimum 20 tahun, dan boleh juga didenda atau kedua-duanya, jika sabit kesalahan.

Dalam prosiding hari ini pendakwaan dikendalikan Timbalan Pendakwa Raya, Muhamad Zuraidi Zulkifli, manakala remaja itu tidak diwakili peguam.
Sementara itu Muhamad Zuraidi ketika ditemui di luar mahkamah, pengakuan tidak direkodkan daripada remaja itu memandangkan pertuduhan berkenaan berada bawah Akta Kesalahan Keselamatan (Langkah-Langkah Khas 2012) iaitu dibicarakan bawah bidang kuasa Mahkamah Tinggi.
“Mahkamah kemudian menetapkan 17 Oktober depan untuk sebutan semula kes bagi mendapatkan izin untuk memindahkan kes itu ke Mahkamah Tinggi,” katanya.
Media pada 3 Ogos lalu melaporkan seorang remaja lelaki berusia 17 tahun ditahan bersama 25 pendatang asing tanpa izin (PATI) warga Myanmar yang ditemui berhimpit dalam sebuah MPV dipandunya ketika ditahan di Taman Sri Kuching di sini.
Sebelum ditahan, anggota polis yang membuat rondaan telah melihat sebuah MPV jenis Toyota Vellfire berwarna hitam dipandu dalam keadaan mencurigakan dan setibanya di Jalan Manjoi 3, Taman Sri Kuching di sini. – KOSMO! ONLINE


Daftar produk perkhidmatan air menerusi SPCA
Oleh MOHD. HUSNI MOHD. NOOR

17 Ogos 2022, 3:34 pm
CYBERJAYA – Suruhanjaya Perkhidmatan Air Negara (SPAN) mendapati masih terdapat produk perkhidmatan air yang belum berdaftar dengan SPAN sekali gus kekal digunakan dalam industri.
SPAN menerusi kenyataan berkata, perkara itu dikesan menerusi pemeriksaan dijalankan pihaknya sejak awal tahun sehingga kini.
Menurutnya, pemeriksaan itu dilakukan melalui Bahagian Pembangunan dan Audit Industri ke atas pembekal-pembekal produk di seluruh negara.
“Tujuan utama pemeriksaan adalah bagi memastikan pihak pembekal mendaftarkan produk mereka berdasarkan standard yang telah ditetapkan oleh SPAN serta diuji dan disahkan oleh Badan Pensijilan,” katanya.
SPAN berkata, mana-mana pembekal yang membekalkan produk yang tidak berdaftar dengan SPAN akan disiasat di bawah Seksyen 129 Akta Industri Perkhidmatan Air (Akta 655).
Sabit kesalahan boleh didenda sebanyak tidak melebihi RM50,000 atau dipenjara selama tempoh tidak melebihi enam bulan atau kedua-duanya sekali. -KOSMO! ONLINE


Tiada bukti doktor pelatih maut kena buli
Oleh AMREE AHMAD

17 Ogos 2022, 3:14 pm
PUTRAJAYA- Selepas genap empat bulan insiden seorang doktor pelatih maut terjatuh dari sebuah apartmen di Pulau Pinang, laporan terkini mengesahkan kes tersebut tidak mempunyai unsur gejala buli.
Pengerusi Pasukan Petugas Khas bagi Penambahbaikan Budaya Kerja Perkhidmatan Kesihatan (HWCITF), Prof. Datuk Dr. Siti Hamisah Tapsir berkata, keputusan itu dibuat berdasarkan hasil analisis ke atas laporan pengesanan dan pengesahan dijalankan Unit Integriti Kementerian Kesihatan (KKM).
“Hasil analisis ke atas laporan pengesanan dan pengesahan Unit Intergriti, kami merumuskan tiada bukti kukuh dengan elemen buli di tempat kerja.
“Kami mengekalkan pandangan bahawa isu kematian pegawai perubatan siswazah (PPS)
itu tidak ada kena mengena dengan unsur buli kecuali ada lagi maklumat baharu,” katanya pada taklimat khas HWCITF di sini tadi.
Mengulas lanjut, Dr. Siti Hamisah berkata, setakat ini juga tiada perkembangan tambahan
dikeluarkan pihak polis melalui penyiasatan ke atas kes berkenaan. -KOSMO! ONLINE


Ke Paya Terubong bagi anjing makanan tak habis – Pemilik nasi ayam
Oleh KOSMO!

17 Ogos 2022, 3:47 pm
PETALING JAYA – Pemilik Restoran Ayam dan Itik Sungai Ara menafikan tuduhan kehadiran pekerjanya ke sebuah restoran bukan Islam di Paya Terubong untuk mengambil masakan nasi ayam dan menjualnya di gerai miliknya.
Menurut peniaga gerai itu, video permohonan maaf yang dimuat naik oleh mereka sudah menjelaskan tindakan mereka hanya menurunkan barang makanan itu di kedai makanan Cina itu untuk membasuh bekas-bekas makanan sahaja.
“Kami hanya menghantar makanan yang tidak habis dijual ke restoran di Paya Terubong untuk diberi kepada anjing selain membasuh bekas-bekas dan peralatan makanan di situ.
“Salah jika anggap kami ke kedai itu untuk ambil stok makanan, semua makanan di sini kami masak, semua terdiri dari orang Melayu Islam sendiri, kami minta maaf timbulkan keraguan buat para pembeli terutama beragama Islam,” katanya dalam video mohon maaf tersebut.
Video mohon maaf tersebut juga menimbul banyak persoalan kepada pengguna terutamanya mengenai jarak yang digunakan untuk membasuh barangan dapur yang jauh dianggap tidak masuk akal.
Menurut satu video yang dimuat naik oleh @AjoMamu di TikTok, dia mempersoalkan jarak antara Sungai Ara dan tempat membasuh barang dapur di Paya Terubong sejauh 16 Kilometer.

“Sangat tidak logik kerana banyak lagi restoran yang berdekatan yang boleh minta tolong untuk dicuci, dan juga paip pula ada di merata tempat, tiada alasan untuk berjalan jauh semata-mata untuk ke sana.
“Dalam video penjelasan itu, dia menyatakan tempat masak di Gurney perlu disiasat, dan paling penting mereka tak mungkin tidak tahu kedai di Paya Terubong itu ada jual daging babi” katanya.
Tinjauan Kosmo! di laman rasmi Facebook pekerja yang memuat naik video tersebut , dia sudah membuang semula video pengakuan itu yang telah dimuat naik dan menutup ruang komen di gambarnya juga. -KOSMO! ONLINE.


Lelaki berlagak samseng rempuh kereta dan lari diberkas
Oleh MOHAMAD FAIZAL HASHIM

18 Ogos 2022, 7:49 pm
JOHOR BAHRU – Tindakan seorang lelaki berlagak samseng dengan melanggar sebuah kereta secara mengundur dalam kejadian yang berlaku di Taman Megah Ria, Masai, minggu lalu membawa padah apabila dia ditahan polis di Permas, malam semalam.
Ketua Polis Daerah Seri Alam, Superintendan Mohd. Sohaimi Ishak berkata, suspek yang berusia 53 tahun itu ditahan di rumahnya kira-kira pukul 10.30 malam.
Beliau berkata, kejadian berlaku dipercayai berpunca daripada pergeselan antara kereta Proton Wira yang dinaiki suspek dengan sebuah kereta.
“Suspek kemudian membuat tuntutan ganti rugi kepada pemandu kenderaan terbabit, namun tidak dihiraukan.
“Akibat perselisihan faham, suspek naik angin dan bertindak mengundurkan kereta lalu merempuh kenderaan terbabit sebelum melarikan diri,” katanya dalam kenyataan hari ini.
Jelasnya, suspek yang bekerja sebagai jurukimpal itu berjaya ditahan berdasarkan pengesanan nombor pendaftaran kereta.

Terdahulu, tular sebuah video berdurasi 22 saat di aplikasi tiktok baru-baru ini yang memaparkan kereta mangsa terlanggar belakang kereta suspek menyebabkan suspek kemudiannya merempuh kereta mangsa secara mengundur dan melarikan diri. -KOSMO! ONLINE


Wanita Arab Saudi dipenjara kerana ulang ciap Twitter
Oleh KOSMO!

18 Ogos 2022, 9:30 pm
RIYADH – Seorang pelajar Universiti Leeds di England yang berasal dari Arab Saudi dijatuhi hukuman penjara 34 tahun kerana melakukan aktiviti di laman Twitter yang disifatkan sebagai mengancam keselamatan negara, lapor akhbar Daily Star semalam.
Salma al-Shehab, 34, ketika ditahan dilaporkan sedang bercuti di Arab Saudi. Dia ditahan oleh pihak berkuasa kerana mengikuti dan mengulang ciap hantaran beberapa aktivis yang dianggap menggugat kestabilan negara.
Ibu kepada dua anak itu pada awalnya hanya ditahan untuk disoal siasat sebelum diberkas dan digari.
Sebuah mahkamah berkaitan pengganas di Arab Saudi pada awalnya menjatuhi hukuman penjara tiga tahun terhadap Salma kerana menggunakan laman online untuk mencetuskan kekacauan awam serta menyebabkan ketidakstabilan awam dan mengancam keselamatan negara.
Bagaimanapun, hukuman tersebut menjadi lebih berat apabila pendakwa raya awam berjaya meyakinkan mahkamah rayuan agar melanjutkan tempoh hukuman penjara.
Sekiranya menjalani hukuman tersebut secara sepenuhnya, Salma akan berumur 68 tahun apabila dibebaskan. Dia bagaimanapun masih mempunyai harapan untuk merayu agar mahkamah meringankan hukuman itu.

Berdasarkan perbicaraan mahkamah, Salma didakwa dengan jenayah tambahan iaitu membantu individu yang cuba mencetuskan kekacauan awam dan mengganggu kestabilan serta keselamatan awam dengan mengikuti akaun Twitter mereka.
Salma sebelum ini pernah menunjukkan sokongan kepada beberapa aktivis Arab Saudi yang hidup dalam buangan dengan mengulang ciap hantaran mereka.
Dia juga mengulang ciap seruan untuk membebaskan seorang aktivis hak wanita, Loujain al-Hathlou, yang dipenjarakan kerana lantang memperjuangkan hak wanita untuk memandu kereta.
Salma menetap di Britain untuk menyambung pengajian Doktor Falsafah (PhD) di Universiti Leeds serta disifatkan sebagai seorang yang berpengetahuan tinggi dan menentang ketidakadilan. – Agensi


Liga Super: Josue muncul wira KL City atasi NSFC
Oleh MOHD. FITRIE MUHAMAD

18 Ogos 2022, 10:38 pm
KAPTEN Kuala Lumpur City, Paulo Josue muncul wira selepas menyumbangkan gol tunggal untuk menewaskan Negeri Sembilan 1-0 di Stadium Bolasepak Kuala Lumpur, sebentar tadi.
Keputusan itu menafikan hasrat Negeri Sembilan untuk raih kemenangan kelima berturut-turut sekaligus beri kelegaan buat pasukan tangga kedua Liga Super, Sabah.
Bagaimanapun, skuad kendalian K Devan terus kekal di tangga ketiga dengan 32 mata, dipisahkan tiga mata berbanding Sabah.
Sepanjang perlawanan berlangsung, pertahanan tuan rumah begitu berdisiplin dan Negeri Sembilan wajar menyalahkan diri sendiri kerana gagal menghadirkan jaringan dalam setiap peluang tercipta.
Pemain-pemain KL City meraikan jaringan pada perlawanan Liga Super 2022 KL City menentang Negeri Sembilan, di Stadium Bola Sepak Kuala Lumpur, di sini hari ini. /FOTO SHIDDIEQIIN ZON
Negeri Sembilan memburu kemenangan kelima berturut-turut bermula cukup garang sebaliknya kecemerlangan penjaga gol tuan rumah, Kevin Ray Mendoza berjaya menafikan beberapa peluang terbaik.
Ketika aksi hampir berakhir tanpa jaringan, kapten KL City, Paulo Josue akhirnya memecah kebuntuan selepas tandukkannya pada masa kecederaan berjaya melepasi jangkauan penjaga gol lawan, Ahmad Syihan Hazmi.

Walaupun memulakan babak kedua dengan sedikit perlahan, Negeri Sembilan akhirnya kembali ke dalam permainan dan berjaya memaksa pemain tuan rumah turun lebih ke bawah bagi melakukan tugasan bertahan.
Minit ke-79, Ahmad Syihan tampil cemerlang apabila menafikan percubaan jarak dekat Romel Morales dan situasi itu menambah keghairahan Negeri Sembilan untuk terus memberikan tekanan buat KL City.
Seterusnya, KL City dilihat lebih banyak berkampung di kawasan sendiri dan lebih tertumpu kepada serangan balas serta situasi bola mati. -KOSMO! ONLINE


Hoe Yean gegar kolam renang UPSI
18 Ogos 2022, 9:23 pm
TANJUNG MALIM – Perenang negara, Khiew Hoe Yean mencipta sensasi apabila membutirkan pingat emas pada hari pertama acara renang dipertandingkan pada temasya Sukan Institusi Pengajian Tinggi (SUKIPT) 2022 hari ini.
Pada saingan yang berlangsung di kolam renang kampus Sultan Azlan Shah, Universiti Pendidikan Sultan Idris (UPSI) tersebut, pelajar Universiti UCSI itu membuka kilauan pingat emas dengan memecahkan rekod kejohanan dalam acara 400 meter (m) individu medley dengan catatan masa empat minit 39.53 saat (s).
Perenang berusia 19 tahun tersebut meneruskan momentum cemerlang apabila mengungguli acara 200m gaya bebas, 200m kuak lentang selain membantu kuarter UCSI memenangi acara 4×200m sekaligus berjaya memperbaharui rekod kejohanan.
“Saya gembira dengan empat emas yang diraih ini. Ia satu permulaan baik pada penampilan pertama saya di SUKIPT.
“Jadi saya harap boleh mengekalkan momentum kemenangan ini kerana esok dan lusa saya masih ada beberapa yang akan disertai. Saya mahu menyumbang lebih banyak emas buat UCSI,” katanya ketika ditemui selepas perlawanan.
Selain Hoe Yan, perenang dari Universiti Sunway, Ong Yong Qi turut cemerlang apabila meraih dua emas di temasya SUKIPT 2022, apabila mengungguli acara 200m kuak lentang dan 200m gaya bebas.

Lebih manis lagi, catatan masa dua minit 33.10 saat yang dilakukan Yong Qi dalam acara 200 m kuak lentang itu berjaya memperbaharui rekod kejohanan sebelum ini.
“Saya berpuas hati dengan pencapaian dua emas ini. Walaupun baru sahaja pulang dari temasya AUG, tapi saya masih boleh kekalkan prestasi saya di temasya ini.
“Saya harap persembahan ini dapat diteruskan kerana saya sasar empat emas dari temasya ini,” katanya. KOSMO! ONLINE


Kes SRC: SPRM perlu beri penjelasan kertas siasatan bocor, tular
Oleh MOHD RASDAN AHMAD

18 Ogos 2022, 8:44 pm
PETALING JAYA – Pihak Suruhanjaya Pencegahan Rasuah Malaysia (SPRM) telah mengesahkan bahawa siasatan kes membabitkan Hakim Mahkamah Rayuan, Datuk Mohd. Nazlan Mohd. Ghazali telah diselesaikan dan diserahkan kepada pihak Jabatan Peguam Negara untuk tindakan lanjut pada 18 Mei lalu.
Setiausaha Agung UMNO, Datuk Seri Ahmad Maslan berkata, satu dokumen yang didakwa merupakan kertas siasatan tersebut dikatakan terbocor dan menjadi tular pada waktu ini.
“Memandangkan Hakim-hakim Mahkamah Persekutuan telah menolak permohonan Datuk Seri Najib untuk memasukkan bukti dokumen, UMNO berpandangan pihak SPRM perlu mengesahkan atau menafikan keabsahan kertas siasatan tersebut yang sudah tular.
“Di samping itu, Pihak Jabatan Peguam Negara juga perlu mengumumkan sekiranya akan ada tindakan lanjut bagi kertas siasatan tersebut memandangkan ianya sudah berada di Jabatan Peguam Negara sejak tiga bulan lalu,” katanya melalui satu kenyataan sebentar tadi.
Tambah Ahmad, Integriti institusi yang dihormati perlu dilindungi dan beliau turut berharap SPRM serta Jabatan Peguam Negara akan tampil memberi penjelasan kepada rakyat.
“Integriti institusi yang kita hormati perlu dilindungi, UMNO amat berharap pihak SPRM dan pihak Jabatan Peguam Negara akan menjelaskan kepada rakyat mengenai isu ini dalam masa terdekat,” katanya. – KOSMO! ONLINE.


Pemandu SUV bunyikan siren semata-mata untuk pergi tandas
Oleh KOSMO!

18 Ogos 2022, 8:00 pm
BANGKOK – Sebuah rakaman papan pemuka (dashcam) tular di media sosial Thailand kerana memaparkan  sebuah kenderaan utiliti sukan (SUV) membunyikan siren dan menyalakan lampu kecemasan semata-mata untuk berhenti di tandas, lapor laman berita Thaiger semalam.
Klip video tersebut menimbulkan kemarahan dalam kalangan netizen selepas dimuat naik di laman Facebook Let Me Know If You Want to Be Famous Return Part 3.
“Kereta ini membunyikan siren dan menyalakan lampu untuk memotong semua kenderaan lain. Ia bertindak demikian dari wilayah Pathum Thani ke  Nakhon Nayok.
“Tiada sebarang kecemasan atau kemalangan jalan raya berlaku pada 14 Ogos lalu, pukul 2 petang (waktu tempatan). Ia dikesan di sebatang jalan berhampiran Pejabat Pengangkutan Darat Wilayah Nakhon Nayok,” demikian menurut keterangan pada video tersebut.
Berdasarkan video itu, ia memaparkan SUV tersebut dipandu secara laju sambil memintas semua kenderaan di jalan raya dengan keadaan lampu kecemasan dinyalakan serta siren dibunyikan di sepanjang perjalanannya.
Pemandu yang merakam video SUV tersebut mengekori kenderaan itu sehingga ia diparkir di luar tandas sebuah stesen minyak.

Kelihatan tiga penumpang keluar dari kenderaan itu dan pergi ke tandas dalam keadaan yang tidak tergesa-gesa.
Kenderaan itu dipercayai milik sebuah jabatan kerajaan negeri atau media tempatan kerana bahagian belakangnya mempunyai pelekat ‘Garuda’, iaitu lambang negara Thailand, pelekat bendera Thailand serta pelekat bertulis ‘berita’. – Agensi


Penumpang cemas, kereta api terlanggar dua kenderaan
Oleh IVAN AMIRUL

18 Ogos 2022, 7:38 pm
KOTA KINABALU – Puluhan penumpang melalui detik cemas apabila sebuah kereta api milik Jabatan Keretapi Negeri Sabah (JKNS) terlanggar dua kenderaan dalam kejadian di jalan berhampiran Lapangan Terbang Antarabangsa Kota Kinabalu (KKIA), di sini, hari ini.
Ketua Polis Daerah Kota Kinabalu, Asisten Komisioner Mohd Zaidi Abdullah berkata, kemalangan berlaku sekitar pukul 3 petang tadi.
“Kemalangan melibatkan kereta api penumpang, sebuah lori enam tan dan pacuan empat roda jenis Toyota Hilux Vigo yang bergerak dari arah Papar ke Kota Kinabalu.
“Semua kenderaan bergerak dari arah Luyang menuju ke KKIA. Bagaimanapun, tiada sebarang kemalangan jiwa serta kecederaan dalam kemalangan berkenaan,” katanya ketika ditemui di lokasi kejadian, hari ini.
Menurut Mohd Zaidi, pihaknya akan menjalankan siasatan bagi mengenalpasti punca bagaimana kemalangan itu boleh berlaku.
“Kita sedang menyiasat bagaimana kemalangan ini berlaku dan siapa punca kecuaian sehingga menyebabkan kemalangan,” ujarnya.

Katanya, kes disiasat mengikut Seksyen 337 Kanun Keseksaan. -KOSMO! ONLINE


Israel, Turkiye pulih hubungan diplomatik
Oleh KOSMO!

18 Ogos 2022, 9:00 pm
ANKARA – Israel dan Turkiye mengumumkan penyambungan semula hubungan diplomatik sepenuhnya  kelmarin selepas ketegangan berlarutan selama bertahun-tahun.
Perdana Menteri Israel,  Yair Lapid memuji langkah itu sebagai ‘aset penting untuk kestabilan serantau dan berita ekonomi yang sangat penting kepada rakyat Israel.
Keputusan tersebut akan menyaksikan duta kembali dihantar ke Turki dan Israel, manakala penerbangan terus juga disambung semula.
“Lapid bercakap menerusi panggilan telefon bersama Presiden Turki, Recep Tayyip Erdogan, di mana mereka bersetuju langkah ini akan membawa kepada banyak pencapaian  terutamanya dalam bidang perdagangan dan pelancongan,” kata pejabat Perdana Menteri Israel dalam satu kenyataan.
Pengumuman mengenainya dibuat beberapa bulan selepas usaha  memperbaiki  hubungan dua hala dilakukan termasuk  kunjungan timbal balas  oleh pegawai-pegawai atasan.
Menteri Luar Turki,  Mevlut Cavusoglu berkata, penghantaran semula duta masing-masing penting untuk memperbaiki hubungan dua hala,  namum berikrar bahawa Ankara akan tetap “mempertahankan” hak Palestin.

Mevlut pada Mei lalu, menjadi Menteri Luar Turki pertama melawat Israel dalam tempoh 15 tahun.
Semasa lawatan bersejarah oleh Presiden Israel, Isaac Herzog ke Ankara dua bulan sebelumnya pula,  Erdogan mengisytiharkan pertemuan mereka sebagai ‘titik perubahan dalam hubungan kedua-dua belah pihak’.
Hubungan dua hala Turki dan Israel mula renggang pada 2008, berikutan operasi ketenteraan Israel di wilayah Semenanjung  Gaza.
Hubungan dua hala itu terhenti pada 2010 selepas kematian 10 orang awam apabila Israel menyerbu kapal Turki,  Mavi Marmara. Kapal itu adalah sebahagian daripada armada kecil  yang cuba melanggar kepungan Rejim Zionis untuk membawa bantuan ke Gaza.
Penilaian semula hubungan Ankara-Tel Aviv berlangsung dari 2016 hingga 2018, apabila Turki menarik balik dutanya dan mengusir duta Israel  berhubung pembunuhan rakyat Palestin. Lebih 200 warga Gaza ditembak mati oleh tentera Israel semasa protes sempadan dari tahun 2018 hingga 2019.
Hubungan Israel dan Turki bagaimanapun semakin pulih selepas Herzog memegang jawatan Presiden pada Julai 2021.
Israel melaksanakan kepungan ke atas 2.3 juta penduduk Gaza sejak tahun 2007. – AFP


Netizen kecam brigedier tembak mati beberapa ekor kucing termasuk yang bunting
Oleh KOSMO!

18 Ogos 2022, 8:30 pm
JAKARTA – Sebuah klip video  memaparkan kejadian beberapa ekor kucing mati ditembak menjadi perhatian netizen Indonesia dengan ramai meluahkan rasa marah terhadap insiden penganiayaan haiwan itu, lapor laman berita Suara.com hari ini.
Berdasarkan video yang dimuat naik di laman Instagram, kejadian tersebut dikatakan berlaku berhampiran Pusat Latihan Staf dan Komando Tentera Nasional Indonesia (Sesko TNI) di Bandung, Jawa Barat.
Video itu memaparkan dua lelaki sedang menunjukkan keadaan dua ekor kucing yang sudah mati. Mereka memeriksa keadaan kucing-kucing itu selain beberapa ekor lagi yang masih hidup, namun mengalami kesan luka yang serius.
“Ini pelurunya, tertimbus di dalam kepala. Amat luar biasa kerana manusia tergamak bertindak begitu,” kata salah seorang lelaki dalam video itu.
Menurut keterangan pemilik akaun Instagram tersebut, tiga ekor kucing didapati sedang bunting, manakala dua ekor lagi masih hidup, namun dalam keadaan mata yang sudah hancur.
Video seterusnya pula memaparkan kucing-kucing yang telah mati dengan keadaan berlumuran darah.

“Kepada siapa kami harus mengadu?” tulis pemilik akaun tersebut.
Video itu mendapat perhatian Gabenor wilayah Jawa Barat, Ridwan Kamil yang kemudiannya menyatakan bahawa pihaknya akan menjalankan siasatan lanjut.
Tidak lama selepas itu, Ketua Pusat Penerangan TNI, Prantara Santosa mengeluarkan kenyataan yang mengesahkan bahawa salah seorang pegawainya merupakan pelaku kepada kejadian tersebut.
“Kami mengesahkan bahawa Brigedier Jeneral TNI, NA, telah menembak beberapa ekor kucing menggunakan senapang angin milik peribadinya pada Selasa lalu sekitar pukul 1 tengah hari (waktu tempatan),” kata Prantara.
Tambahnya, pegawai berkenaan menembak haiwan-haiwan itu demi memastikan kebersihan dan keselesaan dalam lingkungan tempat tinggal atau dewan makan anggota-anggota Sesko TNI.
“Bukan kerana dia benci terhadap kucing,” ujarnya.
TNI sedang menilai insiden tersebut untuk memutuskan hukuman yang akan dikenakan terhadap pegawai terbabit. – Agensi


Ramai buang sampah tunggu konsert Billie, disamakan RXZ Member
Oleh KOSMO!

18 Ogos 2022, 10:30 pm
PETALING JAYA – Sampah ditinggalkan tidak dibuang mencemari lokasi penganjuran konsert Billie Eilish, seakan-akan sama banyaknya sewaktu program permotoran RXZ Member 4.0 2022 baru-baru ini.
Menerusi video tular di dalam media sosial, sampah tersebut dipercayai dibiarkan oleh pengunjung yang beratur untuk menunggu masuk ke Axiata Arena, Bukit Jalil, Kuala Lumpur.
Pemerhatian pada video itu mendapati, kelihatan antaranya plastik makanan selain botol dan cawan kertas ditinggalkan di atas lantai di luar dewan acara tersebut.
Menjengah ke ruangan komen, pengguna laman sosial mengecam selain menyamakan perbuatan itu dengan pengunjung pada program RXZ Member 4.0 2022 di Kompleks Sukan Gong Badak, Terengganu.
“Aku ingat mat rempit saja tidak bertamadun, peminat Billie Eilish pun jenis tidak bertamadun,” kata seorang pengguna.
“Aku dah cakap, acara apa-apa pun sama saja. Jangan kecam program RXZ Member 4.0 2022 sahaja,” ujar lagi seorang pengguna laman sosial.

Dalam masa sama, mereka turut menyindir pemilik akaun yang memuat naik video keadaan sampah di Axiata Arena kerana meletakkan keterangan ‘Malay’ (Melayu).
Bagaimanapun, dia memohon maaf atas kesilapan itu serta menyatakan maksud tersebut merujuk kepada orang Malaysia.
Sebelum ini, tular di media sosial keadaan sampah ditinggalkan pengunjung sewaktu program RXZ Member 4.0 2022, minggu lalu. -KOSMO! ONLINE


Merajuk rakan sekerja tidak hadiri perkahwinan, wanita letak jawatan
Oleh KOSMO!

18 Ogos 2022, 7:00 pm
BEIJING – Seorang wanita di China nekad meletakkan jawatan selepas  kecewa kerana hanya seorang daripada 70 rakan sekerja menghadiri majlis perkahwinannya, lapor laman berita Oddity Central semalam.
Menurut laman berita ETtoday, wanita yang identitinya tidak dinyatakan itu meluahkan rasa kecewa di media sosial kerana dimalukan oleh rakan-rakan sekerja pada hari bahagianya.
Wanita berkenaan dikatakan  bekerja di syarikat tersebut selama lima tahun dan mengaku mempunyai hubungan rapat dengan rakan-rakan sekerjanya.
Dia juga pernah menghadiri majlis perkahwinan satu pertiga daripada 70 rakan sekerjanya, justeru, apabila tiba gilirannya untuk berkahwin, dia yakin mereka akan turut serta.
Selain itu, dia menjemput kesemua mereka kerana bimbang ada yang akan berkecil hati sekiranya tidak dijemput.
Tidak dinyatakan sama ada tetamu perlu membuat pengesahan kehadiran sebelum majlis berlangsung atau sebaliknya.

Pada hari perkahwinan tersebut, wanita berkenaan telah mengkhususkan enam meja khas buat semua rakan sekerjanya namun malangnya, hanya seorang yang hadir.
Rakan yang hadir itu merupakan seorang pekerja junior yang berada di bawah seliaannya, yang mungkin berasa bertanggungjawab untuk hadir ke acara itu.
Berdasarkan hantaran di laman sosial Weibo, wanita tersebut berkata, dia berasa dimalukan di hadapan tetamu lain terutamanya keluarga sebelah suaminya.
Dia akhirnya membuat keputusan untuk meletakkan jawatan kerana enggan terus bekerja dengan orang yang telah memalukannya pada hari perkahwinan sendiri. – Agensi


Jiran saman ayam jantan berkokok 200 kali sehari
Oleh KOSMO!

18 Ogos 2022, 7:30 pm
BERLIN – Sepasang suami isteri di Bad Salzuflen, barat Jerman memfailkan kes mahkamah ke atas jiran mereka kerana tidak tahan mendengar bunyi ayam jantan peliharaannya berkokok sehingga  200 kali sehari, lapor laman berita Oddity Central semalam.
Friedrich-Wilhelm, 76, dan isterinya, Jutta mendakwa bahawa mereka tidak dapat berehat dengan tenang sejak sekian lama disebabkan bunyi bising ayam jantan bernama Magda itu.
Ia mula berkokok sekitar pukul 8 pagi (waktu tempatan) setiap hari dan tidak berhenti berbunyi sehingga waktu senja apabila pemiliknya mengurung haiwan itu bersama ayam-ayam lain.
Selepas beberapa tahun cuba berunding dengan jiran mereka mengenai perkara itu, Friedrich dan Jutta akhirnya membuat keputusan membawa perkara itu ke mahkamah.
“Jiran kami enggan beralah mengenai isu ini dan kami mempunyai pilihan sama ada untuk meneruskan kehidupan seperti itu atau menang dalam perbicaraan.
“Kami tidak boleh menggunakan kawasan taman dan tidak boleh membuka tingkap. Kami sudah tidak tahan lagi,” kata Friedrich.

Friedrich dan Jutta juga dilaporkan telah merakam bunyi kokokan haiwan itu sebagai bukti mahkamah.
Menurut peguam mereka, Torsten Gieseke, ayam jantan terlebih aktif seperti Magda tidak boleh berada di kawasan perumahan yang tenang sambil menambah,  seorang lagi jiran terpaksa berpindah dua tahun lalu kerana tidak tahan dengan bunyi bising Magda.
Bunyi kokokan Magda juga turut diukur sekuat 80 desibel, bersamaan dengan bunyi bising restoran yang dipenuhi pengunjung atau jalan raya dengan kesesakan lalu lintas.
Hakim Mahkamah Daerah Lemgo dijadualkan mendengar kes itu tidak lama lagi. – Agensi


Sindiket pengilang minuman keras RM3.36 juta tumpas
Oleh MOHD RIDZAUDDIN ROSLAN

18 Ogos 2022, 6:20 pm
SEPANG – Taktik licik sindiket menjadikan gudang-gudang di kawasan perindustrian sebagai pusat memproses dan menyimpan minuman keras sebelum diedarkan ke pasaran tempatan terbongkar selepas diserbu Jabatan Kastam Diraja Malaysia (JKDM) baru-baru ini.
Ketua Pengarah Kastam, Datuk Zazuli Johan berkata, taktik sindiket pengilangan minuman keras tanpa lesen itu berjaya dilumpuhkan pihaknya dalam dua serbuan berasingan di Selangor melibatkan barang kes bernilai RM3.36 juta.
“Bahagian PenguatkuasaanJKDM Zon Tengah Unit III (LTAKL) membuat serbuan ke atas sebuah premis di Batu Arang dan berjaya menyita sebanyak 5,876 liter minuman keras pelbagai jenama tidak bereksais dianggarkan bernilai RM414,891 dengan duti RM462,105 pada 21 Julai lalu.
“Kami turut menyita peralatan memproses minuman keras seperti mesin memproses bahan mentah, tong berisi cecair disyaki alkohol, botol kosong, penutup botol, pelekat minuman keras, kotak dan setem cukai kastam disyaki palsu dianggarkan bernilai RM50,000,” katanya pada sidang akhbar di sini tadi.
Katanya, pihaknya turut menyerbu sebuah lagi gudang di Puncak Alam serta menyita sebanyak 22,355 liter cecair dengan nilai RM1.01 juta selain cukai sebanyak RM1.4 juta.
“Hasil siasatan awal mendapati kesemua minuman keras yang disita adalah dikilangkan secara haram tanpa lesen eksais yang sah bagi mengelak membayar duti atau cukai keatasnya.

“Susulan itu, seramai empat orang suspek warganegara asing berumur antara 24 tahun hingga 37 tahun ditahan sebelum dituduh di Mahkamah Selayang pada 5 Ogos lalu,” jelasnya.
Kes disiasat dibawah Seksyen 74(1)(f) Akta Eksais 1976 dan Seksyen 5(1) Akta Membaharui Undang-Undang (Penghapusan Samsu Gelap) 1976 dibaca bersama Seksyen 34 Kanun Keseksaan. -KOSMO! ONLINE


Aksi berbalas ciuman Meerqeen dengan selebriti Indonesia dikecam
Oleh MOHAMMAD SHAHEMY AZMI

18 Ogos 2022, 7:11 pm
PETALING JAYA – Berani buat, berani tanggung. Itu perumpamaan paling tepat buat pelakon muda meningkat naik Meerqeen selepas tular sebuah video menunjukkan dia mencium dahi pelakon dan juga pelawak popular Indonesia, Kiky Saputry.
Tidak hanya bertepuk sebelah tangan, ciuman Meerqeen yang hinggap di dahi Kiky kemudian dibalas semula wanita itu apabila mencium kembali pipinya.
Aksi berkenaan yang dimuat naik Kiky, 28, dalam Instagram dan TikTok peribadi miliknya kemudian menjadi tular sehingga mendapat pelbagai reaksi terutama dalam kalangan peminat Meerqeen.
Menerusi Instagramnya, difahamkan Kiky memuat naik video tersebut sebagai maklumbalas kepada YouTuber dikenali sebagai Malindo Damai apabila telah menggelarkan sebagai wanita yang tidak cantik.
“Tidak mengapa kalau tidak cantik. Yang penting kamu sayang sama aku,” kata Kiky sambil mencium dahi pelakon asal Malaysia itu.
Tindakan ‘berani mati’ Meerqeen atau nama lengkapnya Muhammad Syameer Shauqeen Shaiful Izam, 21, itu melakukan aksi sedemikian (cium) itu sekali gus menyebabkan peminatnya berasa kesal, malah kecewa atas perbuatannya.

“Aku kecewa dengan Meerqeen. Sumpah. Aku ingatkan dia akan tolak (dicium) dengan cara baik. Rupanya?” ujar seorang peminatnya.
“Meerqeen tak takut ke dapat surat cinta dari ustazah?” kata seorang lagi peminatnya,
“Turn off aku dengan Meerqeen,” kata seorang netizen.
Beberapa hari lalu, kecoh dalam media sosial apabila pelakon Melur Untuk Firdaus itu memeluk seorang peminat wanita yang ditemuinya sehingga mendapat kritikan hebat daripada netizen.
Sekadar info, nama Meerqeen dan Anna Jobling menjadi tular sehingga ke Indonesia gara-gara penangan drama Melur Untuk Firdaus.
Kedua-dua pelakon itu telah berada di Jakarta selama empat hari sejak Ahad lalu untuk bertemu dengan peminat mereka di sana selain untuk memenuhi jemputan program televisyen di negara republik itu. – KOSMO! ONLINE


STPM: Pulau Pinang rekod PNGK 2.85
Oleh ISWAN SHAFIQ ISA

18 Ogos 2022, 6:13 pm
SEBERANG PERAI – Pulau Pinang melakar sejarah tersendiri apabila seramai 611 calon peperiksaan Sijil Tinggi Persekolahan Malaysia (STPM) 2021 dari 11 buah sekolah di negeri itu mencapai kelulusan 100 peratus.
Daripada seramai 2,048 calon yang layak mendapat sijil juga, 82 daripadanya telah menunjukkan prestasi yang cemerlang apabila memperoleh Purata Nilai Gred Kumulatif (CGPA) 4.0 dalam peperiksaan berkenaan.
Keputusan itu diumumkan oleh Timbalan Pengarah Pendidikan negeri (Sektor Pengurusan Sekolah), Wan Sajiri Wan Hassan, dalam satu sidang akhbar di Sekolah Menengah Jenis Kebangsaan (SMJK) Jit Sin, di Bukit Mertajam di sini petang tadi.
Menurut Wan Sajiri, Pulau Pinang juga merekodkan Purata Nilai Gred Kumulatif (PNGK) membanggakan iaitu 2.85, lebih tinggi daripada PNGK peringkat nasional iaitu 2.79 selain PNGK negeri sebelum ini iaitu 2.83 (2020) dan 2.79 (2019).
Secara keseluruhannya kata beliau, hanya 10 daripada keseluruhan 2,049 calon dari sekolah milik Kementerian Pendidikan Malaysia (KPM) gagal mendapat sijil kali ini.
“Saya yakin kejayaan yang dikecapi ini adalah hasil usaha dan perancangan rapi pelajar, ibu bapa, guru, pentadbir sekolah, masyarakat, petugas peperiksaan serta warga Jabatan Pendidikan Negeri yang telah menguruskan pengoperasian peperiksaan dengan jayanya dan mematuhi norma baharu,” ujarnya. KOSMO! ONLINE

HABIS//


Gerai mi celup terbakar lepas dihempap pokok tumbang
Oleh AIMUNI TUAN LAH

18 Ogos 2022, 7:05 pm
GUA MUSANG – Seramai 20 orang pelanggan yang sedang menjamu selera di sebuah gerai mi celup nyaris maut apabila sebatang pokok kelampayan yang sedang ditebang tumbang menghempap premis tersebut sebelum terbakar di Kampung Kala Baru di sini hari ini.
Bagaimanapun, tiada sebarang kecederaan dialami pemilik dan pelanggan di gerai tersebut dalam kejadian sekitar pukul 12.30 tengah hari.
Seorang saksi, Mohd. Noor Pa’su, 66, berkata, ketika kejadian, dia bersama pelanggan lain sedang minum dan makan mi celup di gerai tersebut.
Katanya, semasa kejadian, mereka tahu seorang penduduk kampung sedang melakukan kerja penebangan pokok kelampayan berusia 30 tahun yang terletak di belakang gerai.
“Saya dan pelanggan lain berlari keluar dari kedai terbabit selepas mendengar dentuman pokok tumbang yang menghempap bahagian dapur gerai.
“Tidak lama kemudian, api dapur tiba-tiba berasap dan membakar seluruh bahagian gerai. Saya sempat menjerit kepada pelanggan lain untuk mengalihkan beberapa buah motosikal dan kereta yang diparkir di kawasan berhampiran,” katanya ketika ditemui pemberita hari ini.

Suami kepada pemilik kedai, Harun Che Tengah, 57, berkata, semasa kejadian, isterinya Asmah Muhammad, 37, sedang berniaga mi celup di gerai tersebut.
“Pokok kelampayan setinggi 20 meter itu terletak di belakang kedai. Ia terpaksa ditebang kerana bimbang akan menghempap gerai sekiranya berlaku kejadian ribut dan hujan lebat,” katanya.
Sementara itu, Ketua Balai Bomba dan Penyelamat Gua Musang, Mohd. Arifuddin Akif Mohd. Noor ketika dihubungi berkata, pihaknya menerima laporan kecemasan pada pukul 12.39 tengah hari dan seramai 10 anggota dengan dua jentera dikejarkan ke tempat kejadian yang terletak 30 kilometer dari Balai Bomba Gua Musang. – KOSMO! ONLINE


Mekanik maut dirempuh trak pikap langgar lampu merah
Oleh ROSALWANI CHE SOH

18 Ogos 2022, 6:56 pm
KOTA BHARU – Seorang mekanik maut selepas tercampak sejauh 20 meter apabila dirempuh sebuah trak pikap yang melanggar lampu isyarat merah di persimpangan lampu isyarat Padang Layang, Jalan Salor – Pasir Mas di sini hari ini.
Dalam kejadian kira-kira pukul 1.25 petang itu, mangsa, Mohamad Zulkifli Zakaria, 59, yang menunggang motosikal jenis Yamaha Y15ZR meninggal dunia di lokasi kejadian akibat cedera parah pada dada dan patah kaki kiri.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, mangsa menunggang motosikalnya dari arah Tendong menghala Jalan Kedai Mulong sebelum berhenti di persimpangan itu ekoran lampu isyarat merah.
Menurutnya, apabila lampu isyarat bertukar hijau, Mohamad Zulkifli meneruskan perjalanannya ke depan.
“Pada masa yang sama, sebuah trak pikap jenis Toyota Hilux dipandu laju dari arah Kota Bharu menghala Pasir Mas telah melepasi lampu isyarat merah sebelum merempuh motosikal ditunggang mangsa.
“Insiden itu menyebabkan mangsa yang berasal dari Kampung Kutan Hulu, Tumpat tercampak sejauh kira-kira 20 meter dari motosikalnya ke kiri jalan menghala Pasir Mas,” katanya dalam satu kenyataan di sini hari ini.

Menurut Mohd. Rosdi, mangsa disahkan meninggal dunia di lokasi kejadian oleh penolong pegawai perubatan Hospital Raja Perempuan Zainab II.
Katanya, pemandu dan tiga penumpang Toyota Hilux tidak mengalami sebarang kecederaan dan siasatan lanjut kemalangan dipercayai berpunca daripada kecuaian pemandu trak pikap yang melanggar lampu isyarat merah. – KOSMO! ONLINE


Kucing tepuk dada, selamatkan tuannya daripada serangan jantung
Oleh KOSMO!

18 Ogos 2022, 6:30 pm
LONDON – Seorang wanita yang mengalami serangan jantung ketika tidur diselamatkan kucing peliharaannya apabila haiwan itu menepuk dadanya sehingga dia terjaga, lapor akhbar Metro UK kelmarin.
Sam Felstead, 42, ketika kejadian, sedang tidur pada pukul 4.30 pagi (waktu tempatan) apabila kucingnya, Billy bersikap luar  biasa dengan menepuk dadanya.
Wanita berasal dari Nottinghamshire, England itu terjaga dan menyedari dia tidak dapat menggerakkan badannya sebelum memanggil ibunya, Karen untuk membantu.
“Ketika masuk tidur, saya dalam keadaan baik sahaja. Namun tiba-tiba, saya terjaga pada awal pagi dan peluh mula memercik selain tidak dapat menggerakkan badan.
Tambah wanita berkenaan, Billy kebiasaannya tidak mengiau dengan kuat kerana ia sering tidur sepanjang hari.
“Namun ketika kejadian, Billy enggan meninggalkan saya. Dia bukan seekor kucing yang manja,  sebaliknya sering bersendiri dan tidak akan mengejutkan kami untuk meminta makanan.

“Ia juga sayang akan ibu saya dan kebiasaannya tidak ambil peduli mengenai saya,” ujar Sam.
Tambahnya, dia bagaimanapun bersyukur kerana tindakan Billy telah menyelamatkan nyawanya.
Selepas tiga hari dimasukkan ke hospital, Sam dibenarkan pulang ke rumah. – Agensi


STPM: Kembar antara 18 calon dari SMJK Jit Sin dapat CGPA 4.0
Oleh ISWAN SHAFIQ ISA

18 Ogos 2022, 6:02 pm
SEBERANG PERAI – “Kami bertuah kerana boleh bergantung harap sesama sendiri. Kami belajar bersama dan lakukan hampir semua perkara secara bersama. Kejayaan ini adalah hasil usaha keras kami bersama.”
Demikian ujar calon Sijil Persekolahan Tinggi Malaysia (STPM) 2021, Yeap Kai Wen, 20, mengenai pencapaiannya bersama pasangan kembar, Yeap Kai Wei, 20.
Kedua-dua mereka merupakan antara 18 calon cemerlang dari Sekolah Menengah Jenis Kebangsaan (SMJK) Jit Sin, Bukit Mertajam yang memperoleh Purata Nilai Gred Kumulatif (CGPA) 4.0 dalam peperiksaan berkenaan.
Kai Wen memperoleh A dalam subjek Matematik, Kimia, Fizik dan Pengajian Am manakala Kai Wei pula mendapat A dalam subjek Kimia, Biologi, Matematik dan Pengajian Am.
Menurut Kai Wen, mereka juga bertuah kerana mempunyai ibu bapa, keluarga dan rakan-rakan yang memahami serta banyak membantu dalam pelajaran sekaligus menjadi penyumbang kepada kejayaan tersebut.
“Saya akan menyambung pengajian di Nanyang Technological University di Singapura dalam bidang kimia dan kejuruteraan bio molekul manakala Kai Wei pula kini sedang menunggu tawaran untuk melanjutkan pengajiannya dalam bidang perubatan di universiti tempatan,” katanya ketika majlis pengumuman keputusan STPM peringkat negeri Pulau Pinang di sekolah mereka oleh Timbalan Pengarah Pendidikan negeri (Sektor Pengurusan Sekolah), Wan Sajiri Wan Hassan, hari ini.

Tambah Kai Wen, keputusan cemerlang dalam peperiksaan STPM itu juga adalah lanjutan daripada kejayaan mereka memperoleh 10A dalam Sijil Pelajaran Malaysia (SPM) sebelum ini. -KOSMO! ONLINE


Tya Arifin tolak gimik murahan promosi produk
Oleh HARYATI KARIM

18 Ogos 2022, 6:55 pm
PUCHONG – Pelakon dan usahawan Tya Arifin menolak melakukan gimik atau pemasaran murahan demi meningkatkan populariti produk jamu yang diusahakan.
Menurut Tya atau nama sebenarnya, Nurtria Wulandari Arifin, 28, selepas hampir lima tahun mengusahakan produk jamu Mutyara, popular dengan cara mudah bukanlah pilihannya.
“Menggunakan jalan pintas kemudianya viral bukanlah pilihan saya kerana saya bukannya mahu berniaga untuk tempoh yang singkat, jadi saya harus memikirkan jenama.
“Jika saya cuba menjadi orang lain demi mempromosikan produk, rasa seperti tidak sesuai. Apa yang peminat dan penonton lihat di media sosial dan setiap sesi siaran langsung, itulah diri saya yang sebenar,” ujar Tya.
Tambah Tya sebagai isteri kepada Asyraf Khalid dan juga menantu tiri kepada Datuk Seri Siti Nurhaliza, dia harus bijak membawa diri dalam masyarakat.
“Sejujurnya, saya memang tidak akan melakukan gimik yang bukan-bukan kerana itu bukanlah diri saya.

“Walaupun keluarga tidak menghalang, tetapi mereka dikenali ramai. Selepas berkahwin saya memang mengambil berat dan menjaga apa yang perlu,” kata Tya yang ditemui sebentar tadi.
Tya berkata demikian ketika diminta menggulas mengenai tindakan segelintir usahawan yang sanggup melakukan pelbagai perkara termasuk memalukan diri sendiri demi populariti serta viral.
Dalam pada itu, Tya juga menjelasnya dia terpaksa bekerja keras untuk mendidik masyarakat bahawa produknya jamunya berkualiti selepas disamakan dengan produk-produk ‘timbang kilo’.
“Saya sedar ramai yang memandang serong dan masih ada yang tidak percaya. Tetapi produk saya dibikin mengikut resepi keluarga turun temurun dan mendapat pengiktirafan.
“Jika tidak berkualiti, masakan produk kami boleh menembusi pasaran Singapura yang kita tahu sangat ketat undang-undangnya.
“Mutyara juga sudah sampai Brunei dan jika tiara aral, tahun depan kami akan memasuki pasaran Indonesia secara besar-besaran,” tutur Tya pada majlis pelantikan pelakon Anna Jobling sebagai duta dan pelancaran produk baharu jamu Mutyara sebentar tadi.
Soal pemilihan Anna sebagai duta pertama jamu Mutyara, kata Tya pemilihan adalah tepat berikutan nama bintang drama Melur Untuk Firdaus itu kini sedang hangat bukan sahaja di Malaysia, tetapi juga Indonesia. – KOSMO! ONLINE


Pulau Tuba jadi pulau rendah karbon pertama negara
Oleh NUR AMALINA AZMAN

18 Ogos 2022, 5:55 pm
LANGKAWI – Pulau Tuba di sini akan dijadikan sebagai pulau rendah karbon pertama dalam negara menjelang penghujung tahun ini.
Menteri Besar Kedah, Datuk Seri Muhammad Sanusi Md. Nor berkata, kenderaan yang digunakan di pulau itu akan diganti dengan kenderaan menggunakan kuasa elektrik.
“Motosikal pakai enjin ini akan ditukar beli dan diganti dengan motor elektrik,” katanya selepas mengadakan lawatan kerja di Pulau Tuba di sini hari ini.
Jelasnya, perbezaan harga tukar beli antara RM1,000 hingga RM1,500 akan ditanggung oleh Kementerian Alam Sekitar dan Air (KASA).
Beliau memberitahu, kenderaan sewa dan yang dimiliki penduduk akan digantikan bermula hujung tahun ini.
Sementara itu, dalam perkembangan lain, katanya, takungan air yang digunakan penduduk di Pulau Tuba juga akan dinaik taraf bagi menampung lebih banyak air.

Menurutnya, sumber air dari pulau itu sendiri boleh dimanfaatkan untuk kegunaan kira-kira 3,000 penduduk di situ.
“Takungan sedia ada boleh dibesarkan dengan meninggikan tebing takungan. Air dalam takungan (yang dinaik taraf) tersebut boleh tahan selama dua minggu (penggunaan),” ujarnya. – KOSMO! ONLINE


NCIA tarik pelaburan bernilai RM17.25 bilion tahun ini
Oleh EDDY AQMAL MOHAMED HAMIDI

18 Ogos 2022, 5:50 pm
PUTRAJAYA – Pihak Berkuasa Pelaksanaan Koridor Utara (NCIA) telah berjaya menarik pelaburan yang diluluskan sebanyak RM17.25 bilion dalam tempoh Januari sehingga 31 Julai lalu yang akan menghasilkan 12,315 peluang pekerjaan baharu.
Perdana Menteri, Datuk Seri Ismail Sabri Yaakob berkata, kesemua pelaburan itu disokong oleh pertumbuhan berterusan dalam sektor elektrik dan elektronik (E&E), mekanikal dan elektrikal (M&E) serta Peranti Perubatan di Wilayah Ekonomi Koridor Utara (NCER).
“Perkembangan positif ini termasuklah pelaburan asing oleh Baladna Food Industries dari Qatar sebanyak RM2.1 bilion untuk membangunkan projek ladang tenusu bersepadu di Chuping, Perlis bagi menyokong agenda sekuriti makanan negara.
“Ia sekali gus membuktikan keyakinan pelabur swasta terhadap ekonomi dan ekosistem pembangunan bakat di wilayah ini,” katanya menerusi satu kenyataan hari ini.
Terdahulu, beliau telah mempengerusikan Mesyuarat Anggota NCIA Kali Ke-29 yang turut dihadiri oleh Menteri Besar Perak, Datuk Seri Saarani Mohamad; Menteri Besar Perlis, Datuk Seri Azlan Man; Ketua Menteri Pulau Pinang, Cow Kon Yeow; Menteri di Jabatan Perdana Menteri (Ekonomi), Datuk Seri Mustapa Mohamed dan Ketua Setiausaha Negara, Tan Sri Mohd. Zuki Ali.
Menurut Ismail Sabri, kerajaan persekutuan dan kerajaan negeri akan turut memastikan bekalan air, elektrik dan jaringan komunikasi tersedia dalam usaha untuk meyakinkan lebih ramai pelabur ke kawasan NCER.

“NCIA bersama-sama kerajaan negeri memberi tumpuan untuk mengukuhkan lagi ekosistem bakat dan mewujudkan rantaian bekalan yang teguh bagi meningkatkan daya saing NCER dalam menangani sebarang jurang dalam ekosistem pasca-pandemik.
“Dalam menyahut seruan kerajaan untuk meningkatkan penyertaan sektor swasta dalam program sosioekonomi strategik, NCIA sedang merangka pelbagai usaha yang inklusif termasuk penubuhan tabung Dana Pembangunan Modal Insan NCER,” ujar beliau.
Jelas Perdana Menteri, tabung tersebut adalah bagi merangsang penyertaan sektor swasta dalam program pembangunan modal insan mampan dan usahawan.
Tambah beliau, mesyuarat turut bersetuju supaya program bantuan kos sara hidup menggunakan kad tanpa tunai serta pembangunan kemahiran dan keusahawanan NCER diterapkan di bawah program Pembasmian Kemiskinan Tegar Keluarga Malaysia (BMTKM).
“Pelaksanaannya akan diperincikan oleh pihak Unit Perancang Ekonomi, Jabatan Perdana Menteri. Mesyuarat hari ini juga bersetuju dengan cadangan NCIA untuk menganjurkan persidangan Pihak Berkuasa Koridor Wilayah untuk membincangkan dan menghuraikan amalan terbaik serta pencapaian,” katanya. – KOSMO! ONLINE


Peluang skuad dodgeball rampas gelaran dunia
Oleh MUHAMMAD ZUHAILY BADLISHAH

18 Ogos 2022, 5:41 pm
PETALING JAYA – Pasukan dodgeball negara bertekad untuk merampas semula kejuaraan pada Kejohanan Dunia 2022 di Edmonton, Kanada dari 28 Ogos hingga 4 September ini.
Malaysia antara kuasa besar dodgeball dunia apabila berjaya menjuarai edisi Melbourne 2016 melalui skuad wanita, Toronto 2017 (lelaki dan wanita) serta Los Angeles 2018 (lelaki).
Bagaimanapun, hasrat untuk meneruskan kecemerlangan itu tidak menjadi kenyataan apabila skuad lelaki dan wanita terpaksa akur meraih tempat kedua sewaktu edisi 2019 di Cancun, Mexico.
RADHAKRISHNAN (dua dari kanan) menyerahkan jersi pasukan dodgeball negara kepada Lian Ker pada majlis penyerahan Jalur Gemilang di Menara KBS semalam.
Presiden Persatuan Dodgeball Malaysia (MAD), Datuk Radhakrishnan berharap kejayaan itu dapat diulangi semula pada edisi kali ini berdasarkan semangat juang tinggi ditunjukkan barisan pemain lelaki dan wanita.
“Kali ini kita akan menyertai tiga acara iaitu lelaki, wanita dan berpasukan campuran. Pencabar utama kita adalah Amerika Syarikat (AS) walaupun ada lagi beberapa negara seperti Mexico, Kanada dan Australia.
“Kita mahu mereka pulang dengan emas. Kita mahu negara berbangga dengan pencapaian kita pada kemerdekaan ke-65 akan datang,” katanya.

Beliau berkata demikian selepas majlis penyerahan Jalur Gemilang yang disempurnakan Timbalan Menteri Belia dan Sukan, Datuk Seri Ti Lian Ker di Menara Kementerian Belia dan Sukan, Putrajaya semalam.
LIAN KER (tiga dari kiri) menyerahkan Jalur Gemilang kepada Radhakrishnan (empat dari kiri) sempena Kejohanan Dodgeball Dunia yang akan berlangsung hujung bulan ini.
Sementara itu, Lian Ker menegaskan, inilah masa terbaik buat para pemain negara kembali menjulang martabat Malaysia sekali gus menebus kehampaan mereka sewaktu edisi 2019 selepas dua tahun ia tidak dipertandingkan.
“Saya menyeru Kontinjen Malaysia untuk mempamer semangat juang tinggi dan melakar pencapaian terbaik sambil memperkukuhkan ikatan persahabatan dalam kejohanan ini sesama atlet daripada negara lain.
“Anda membawa nama negara dan anda juga membawa harapan seluruh Keluarga Malaysia. Seluruh warga Keluarga Malaysia akan sama-sama mendoakan anda semua di medan perjuangan nanti,” jelasnya. – KOSMO! ONLINE


Lelaki curi pakaian dalam wanita dipenjara 24 bulan
Oleh IVAN AMIRUL

18 Ogos 2022, 5:37 pm
KOTA KINABALU – Seorang lelaki dijatuhkan hukum penjara 24 bulan oleh Mahkamah Majistret Kota Kinabalu selepas dia didapati melakukan kesalahan mencuri pakaian dalam wanita.
Majistret, Jessica Ombou Kakayun menjatuhkan hukuman berkenaan ke atas Muhammad Rizal Richard Abdullah, 39, selepas mengaku bersalah atas pertuduhan mengikut Seksyen 379 Kanun Keseksaan.
Mengikut kertas pertuduhan, Muhammad Rizal dituduh mencuri pakaian dalam wanita di Taman Puncak, Menggatal pada 11 Ogos lalu sekitar pukul 1.39 pagi.
Berdasarkan fakta kes, kejadian berjaya dirakam menerusi rakaman televisyen litar tertutup (CCTV) memaparkan tertuduh dengan tidak memakai baju mencuri pakaian dalam wanita menggunakan sebatang kayu di beranda belakang rumah mangsa sebelum laporan polis dibuat.
Tertuduh ditahan di rumahnya pada 13 Ogos lalu dan pemeriksaan menemui 10 jenis pakaian dalam wanita berada dalam simpanan lelaki berkenaan.
Dalam pada itu, peguam Yayasan Bantuan Guaman Kebangsaan (YBGK), Nabila Norsahar yang mewakili tertuduh meminta hukuman ringan memandangkan Muhammad Rizal telah mengaku bersalah dan menyesal atas perbuatannya.

Bagaimanapun, pegawai pendakwa Inspektor Albert Basiri meminta hukuman berat dikenakan memandangkan tertuduh melakukan perbuatan tidak bertanggungjawab terhadap wanita selain menekankan kesalahan seumpama itu memalukan golongan lelaki.
“Kes ini melibatkan kepentingan awam khususnya wanita. Semasa ditahan tertuduh didapati memakai seluar dalam wanita itu,” katanya.
Tertuduh boleh dikenakan hukuman penjara sehingga tujuh tahun atau denda atau kedua-duanya sekali jika sabit kesalahan. -KOSMO! ONLINE


Netizen sebak, murid darjah 1 bantu rakan istimewa
Oleh KOSMO!

18 Ogos 2022, 5:20 pm
PETALING JAYA – Satu perkongsian seorang tenaga pengajar di laman Facebook Sylvester Ronny Pulene mengenai gelagat pelajarnya di Sekolah Kebangsaan Sungai Kapit di Sarawak telah meruntun hati netizen.
Dengan menulis ‘erti sebuah persahabatan’ atau ‘pementas enggau kaban’ dalam dielek di negeri tersebut menunjukkan dua keping foto tingkah laku kanak-kanak berusia tujuh tahun yang perlu diambil contoh kepada orang ramai.
Jelas Sylvester, selepas waktu rehat, semasa menuju ke kelas dia terserempak dengan tiga sahabat murid tahun 1 yang man dua orang murid sedang membantu seorang rakan mereka untuk membuka tali pinggang kerana ingin membuang air.
“Murid ‘J’ ini sememangnya istimewa, dia adalah bekas murid saya di prasekolah. Dia masih tak pandai mengurus diri sendiri.
“Bahkan semasa di Tahun 1, dia masih lagi menggunakan pampers. Tapi mungkin hari ini dia tak guna pampers. Percakapan dia pun tak berapa jelas,” ujarnya.
Katanya, apa yang membuatkan dirinya bangga apabila dia mempunyai ramai kawan di dalam kelas yang cukup prihatin terhadap dirinya.

“Bahkan kadang-kadang kawan-kawan dia sanggup tolong dia beratur untuk ambilkan makanan RMT (Rancangan Makanan Tambahan) di kantin sekolah.
“Dia juga seorang yang sangat peramah walaupun dia agak berbeza daripada murid yang lain. Pendek kata, rakan sekelas dengan dia semua memberikan perhatian kepadanya walaupun mereka masih di usia tujuh tahun.
“Kawan dia itulah yang tolong bukakan tali pinggang dan juga kemaskan semula baju dia bila dah siap. Selepas itu mereka pimpin tangan balik ke kelas semula sambil ketawa riang,” tulis cikgu itu lagi. – KOSMO! ONLINE.


‘Kau dah kenapa Neelofa? Anak orang tu perempuan’
Oleh SAIRUL ZAMRI MISRANI

18 Ogos 2022, 5:10 pm
PETALING JAYA – Selebriti terkenal Neelofa mengundang salah faham dalam kalangan peminat dan pengikut pelakon Elisya Sandha apabila tersalah jantina ketika memuji bayi perempuannya, Bunga Elhaq dalam media sosial.
Menerusi hantaran terbaharu Elisya bersama puteri sulungnya itu, Neelofa dilihat memberikan komen berbunyi: “Cheeky Boy Masya-Allah”, sekali gus membuatkan ramai pengikut menegur selebriti itu.
Rata-rata wargamaya memaklumkan bahawa Bunga sebenarnya berjantina perempuan dan bukannya lelaki seperti yang ditulisnya itu.
“Kau dah kenapa Neelofa? Anak orang itu (Elisya) perempuan. Bila masa dia lahirkan bayi lelaki?
“Aduhai ini bayi perempuan bukan lelaki wahai Puan Neelofa,” tulis pengikut adik kepada Fasha Sanda itu.
Pun begitu, ada juga segelintir wargamaya yang berpendapat Neelofa mungkin tersasul dan tersalah taip dalam komen yang ditinggalkannya itu.

Tidak setakat itu, wargamaya turut mengusik isteri kepada pendakwah bebas, Haris Ismail atau lebih dikenali sebagai PU Riz dengan bertanyakan soalan cepumas bila wajah anak lelakinya, Muhammad Bilal akan didedahkan kepada umum.
Sekadar info, Elisya dan anak sulung kepada penerbit dan pelakon popular Sheila Rusyly iaitu Uzair Haqimy bernikah pada Ogos tahun lalu.
Pasangan itu mengenal hati budi masing-masing selama lima tahun sebelum memutuskan untuk mendirikan rumah tangga. – KOSMO! ONLINE


London dilanda banjir kilat
Oleh KOSMO!

18 Ogos 2022, 6:00 pm
LONDON – Pengguna tren di ibu kota Britain, London berdepan huru-hara pengangkutan semalam selepas hujan lebat mengakibatkan beberapa bahagian di kota metropolitan itu ditenggelami air, lapor akhbar Metro UK.
Air memenuhi stesen-stesen kereta api dan jalan-jalan raya selepas ribut petir melanda London tengah hari semalam.
Hujan lebat itu menyebabkan banjir kilat, manakala pihak berkuasa mengeluarkan amaran London bakal berdepan ribut petir kuat seperti tahun lalu yang mengakibatkan kerosakan bernilai berjuta-juta pound sterling.
Sementara itu, gimnasium di Dewan Parlimen turut digenangi banjir.
Tengah hari semalam, laluan masuk utama ke Stesen Kereta Api Victoria dilanda banjir manakala di luar stesen Kings Cross, air berombak terhasil di jalan-jalan raya.
Kakitangan bertindak menutup pintu masuk untuk melarang orang ramai memasuki stesen-stesen tersebut. – Agensi


Pemancing bertarung nyawa ’15 jam’ dengan berpaut tebing batu
Oleh ISKANDAR SHAH MOHAMED

18 Ogos 2022, 5:45 pm
KUALA SELANGOR – Lima pemancing tempatan bertarung nyawa dengan berpaut di tebing batu Pulau Batu Berantai selepas terkandas akibat cuaca buruk kira-kira 1.4 batu nautika barat laut Pantai Remis, Jeram di sini.
Kesemua mangsa itu dikenali sebagai Mohd. Yazid Basir, 37; Zamri Romli, 39; Mohd. Razwan Hussin, 48; Hamidi Rohani, 70, dan Tohid Sangon , 65, dikatakan menggunakan tebing itu sebagai “penyelamat’ antara tiga hingga 15 jam daripada hanyut dalam laut.
Mereka yang berasal dari Tanjong Karang dan Jeram bagaimanapun berjaya diselamatkan Maritim Malaysia (APMM) kira-kira pukul 10.20 pagi tadi.
Bercerita detik cemas itu, salah seorang mangsa iaitu Mohd. Razwan berkata, sebelum kejadian dia bersama dua mangsa lain dihantar ke pulau tersebut menggunakan bot kira-kira pukul 7.20 petang semalam dan sepatutnya pulang pagi tadi.
“Namun, kira-kira 8.30 pagi tadi, bot itu tiba dengan menurunkan dua lagi pemancing kerana mempunyai urusan lain di Pulau Angsa. Bot itu bagaimanapun tidak muncul dan dipercayai terkandas akibat cuaca buruk,” katanya di sini, hari ini.
Menurutnya, episod hitam itu bagaimanapun berakhir apabila melihat pesawat helikopter APMM berlegar di kawasan perairan tersebut.

“Kami kemudian segera melambai tangan  meminta pertolongan kerana bimbang keadaan menjadi lebih serius. Selain telefon bimbit, peralatan seperti jaket keselamatan dan alat memancing sudah dihanyutkan ombak sekali gus menyebabkan kami gagal menghubungi sesiapa,” ujarnya.
Dalam pada itu, Ketua Stesen Stesen Udara Maritim Subang (SUMS), Kepten Maritim Syed Islam Shahajam berkata, ketika kejadian pesawat AW139 dinaiki dua juruterbang dan tiga kru termasuk perenang penyelamat sedang menjalankan rutin latihan penerbangan.
“Keadaan laut ketika itu bergelora dan boleh merisikokan nyawa pemancing sekiranya mereka hanyut kerana tidak memakai jaket keselamatan.
“Semua mangsa bagaimanapun diselamatkan apabila perenang penyelamat berjaya membawa mereka naik ke dalam pesawat dengan menggunakan teknik ‘winching’,” katanya. -KOSMO!ONLINE


Mayat dua kanak-kanak ditemui dalam beg bagasi yang dilelong
Oleh KOSMO!

18 Ogos 2022, 5:51 pm
WELLINGTON – Mayat dua anak kecil ditemui di dalam dua beg bagasi yang dibeli dalam satu acara lelongan di New Zealand, kata polis tempatan hari ini.
Detektif Inspektor Tofilau Faamanuia Vaaelua berkata, kedua-dua mayat itu dipercayai disimpan selama beberapa tahun dengan mangsa dikatakan berumur antara lima hingga 10 tahun apabila mereka mati.
“Mayat mereka disembunyikan di dalam dua beg bagasi bersaiz agak sama,” kata Vaaelua.
Mayat mereka  ditemui apabila sebuah keluarga membeli barangan di dalam sebuah treler yang dilelong dari sebuah tempat penyimpanan di Auckland Selatan.
“Polis mengulangi bahawa keluarga terbabit tiada kaitan dengan pembunuhan kedua-dua kanak-kanak itu tetapi mereka amat terkejut dan tertekan dengan penemuan tersebut.
“Mereka meminta supaya diberikan privasi,” tambahnya.

Polis menggunakan barangan isi rumah dan peribadi yang ditemui bersama dua beg bagasi itu dalam usaha untuk mengenal pasti identiti kedua-dua mangsa pembunuhan berkenaan.
Menurut Vaaelua, polis New Zealand juga sedang  bekerjasama dengan polis antarabangsa Interpol walaupun saudara-mara mangsa dipercayai masih berada di negara itu. – AFP


Sindir pihak berkuasa, jalan berlubang jadi ‘kebun’ pisang
Oleh KOSMO!

18 Ogos 2022, 5:30 pm
JAKARTA – Sebuah video tular di media sosial Indonesia memaparkan keadaan sebatang jalan yang sana sini berlubang  telah ditanam dengan pokok pisang sebagai protes terhadap pihak berkuasa tempatan, lapor laman berita Berita Hits hari ini.
Berdasarkan video yang dimuat naik di laman Instagram, jalan tersebut terletak di Kampung Sangiang, Banten, dalam wilayah Jawa Barat.
Jalan tersebut sering dilalui oleh penunggang motosikal dan pemandu kereta, namun permukaannya berlubang dengan amat teruk sekali.
Disebabkan berang dengan keadaan jalan yang tidak dibaiki oleh pihak berkuasa, penduduk bertindak menanam pokok pisang di dalam kawasan lubang.
Ada antaranya yang diikat bersama bendera negara Indonesia.
Berdasarkan maklumat, tanda protes itu dilakukan sempena sambutan Hari Kemerdekaan Indonesia ke-77 semalam.

Dengan tindakan tersebut, penduduk berharap agar jalan itu dapat dibaiki segara selepas rosak selama berbulan-bulan. – Agensi


Buli MRSM: Siasatan masih diteruskan
Oleh NORHAFIZAN ZULKIFLI

18 Ogos 2022, 4:45 pm
KUANTAN – Polis sedang giat berusaha melengkapkan kertas siasatan bagi menyelesaikan isu dakwaan buli yang berlaku di Maktab Rendah Sains Mara (MRSM) Kuantan yang tular di media sosial pada minggu lalu.
Ketua Polis Pahang, Datuk Seri Ramli Mohamed Yoosuf berkata, pihaknya meneliti pelbagai sudut dengan mengambil kira pelbagai aspek termasuk menunggu laporan dari pihak forensik dan jabatan terlibat untuk sisatan lebih mendalam berkaitan dakwaan buli itu.
“Ada beberapa perkara berkaitan siasatan yang perlu diperkemaskan dan kita juga perlu melihat isu ini dari beberapa sudut dan sedang mendapatkan maklumat dari kaunselor polis sendiri dan sebagainya.
“Kita juga akan berusaha untuk melengkapkan kertas sisatan terbabit secepat mungkin sekali gus menyelesaikan kes berkenaan,” katanya dalam sidang akhbar selepas Mesyuarat Permuafakatan Jabatan Pendidikan Pahang dan Polis DiRaja Malaysia (PDRM) di Sekolah Sukan Malaysia Pahang, di sini, hari ini.
Baru-baru ini Kosmo! melaporkan mengenai kejadian pakaian pelajar diconteng dan dikerat malah rambut pelajar perempuan dipotong.
Kejadian berkenaan yang didedahkan seorang penjaga berlaku sejak 17 Jun lalu terus menjadi misteri apabila masih belum dirungkai siapa pelakunya sehingga kini.

Susulan itu polis mengesahkan dua laporan polis dibuat iaitu oleh pihak warden dan ibu pelajar terbabit.
Menurut Ramli kes terbabit tidak melibatkan sebarang unsur gangsterisme kerana tiada elemen terbabit gangsterisme seperti melibatkan aktiviti berkumpulan. – KOSMO! ONLINE


Tidak pilih gaya, pemuda guna Proton Iswara
Oleh KOSMO!

18 Ogos 2022, 4:51 pm
PETALING JAYA – Sikap anak muda yang baru menghabiskan pengajian mereka kadang-kadang ingin tampak bergaya walaupun tidak mempunyai wang yang cukup menjelang akhir bulan.
Kebiasaannya bagi pemuda, jenama kenderaan yang menjadi pilihan adalah Honda mahupun Toyota yang dilihat mempunyai ‘gah’ jika dibandingkan dengan jenama kenderaan tempatan.
Namun berbeza dengan seorang pemuda yang bergelar Ken, 29, apabila Proton Saga Iswara turun temurun daripada datuknya menjadi pilihan.
Menurut laman automotif, Motoqar, ketika mula menerima hatchback itu, kereta tersebut tidak berada dalam keadaan baik yang memerlukan restorasi tambahan bagi mengembalikan semula keadaan asalnya.
Pada zaman itu Ken tidak mampu memiliki sebuah kereta baharu yang murah kerana baru saja menamatkan pengajian di universiti.
“Pada 2018, keadaan kereta tidak begitu bagus kerana tidak diselenggara dengan baik. Banyak pembaikan dan pemulihan diperlukan untuk mengembalikannya kepada bentuk asal.

“Cadangan alternatif segelintir pihak ketika itu adalah mendapatkan kereta baharu untuk ketenangan fikiran dengan mencadangkan Perodua Myvi 1.3G (manual) termurah, berharga RM44,300.
“Sebagai seorang graduan baru, saya tidak mempunyai RM44,000 untuk membeli Myvi. Cara yang ada adalah meletakkan RM4,000 untuk bayaran muka dengan pinjaman RM40,000 selama 9-tahun.
“Kadar faedah yang saya dapat ketika itu ialah 3.51 peratus dengan ansuran bulanan RM487 hingga 2027. Ini tidak mengambilkira kos lain seperti servis dan penyelenggaraan,” jelas Ken.
Katanya, ketika pertama kali berkongsi penjimatan kos penyelenggaraan di media sosial dua tahun lalu, netizen memuji keputusannya memilih kestabilan kewangan berbanding imej.
Dia baru-baru ini mengemaskini pengalamannya memandu kereta lama di Facebook, mengatakan tidak menyesal memilih Proton Saga Iswara tersebut.
Jelasnya sehingga kini dia menghabiskan kira-kira RM9000 termasuk servis biasa (minyak hitam), cat badan baharu, baik pulih bahagian atas enjin, dan lain-lain kecuali insurans dan cukai jalan.
Kemungkinan nilai tersebut kelihatan agak besar namun jika dibahagikan dengan tahun pemilikkan, Ken menghabiskan kira-kira RM2,250 setahun iaitu RM187.50 per bulan. Itu adalah angka komitmen jauh lebih rendah berbanding ansuran bulanan kereta baharu. -KOSMO! ONLINE.


Demi Billie Eilish, sanggup berkampung bawa toto ke Bukit Jalil
Oleh KOSMO!

18 Ogos 2022, 4:44 pm
PETALING JAYA – Demi mendapat tempat hadapan di konsert, sebilangan peminat sanggup berkhemah di hadapan Axiata Arena, Bukit Jalil, Kuala Lumpur seawal pukul empat pagi bagi menyaksikan konsert Billie Eilish Happier Than Ever The World Tour 2022.
Perkara ini dikongsi seorang pengguna di aplikasi TikTok, dia bersama-sama rakannya sanggup bangun seawal 4 pagi untuk beratur di konsert itu, namun setibanya di situ mereka menjadi orang yang ke-10 untuk beratur.
Video berdurasi 41 saat itu juga menunjukkan sekumpulan remaja itu turut membawa alas tidur, kipas, payung , makanan dan banyak lagi sebagai persediaan penuh ketika beratur.
Bagaimanapun, orang ramai mula memenuhi pekarangan Axiata Arena seawal pukul 9.30 pagi dan beratur sehingga dibenarkan masuk.
Tinjauan Kosmo! diruangan komen, rata-rata reaksi orang awam terkejut melihat kegigihan peminat penyanyi antarabangsa tersebut beratur seawal 5 pagi.
“Jadi semua yang pergi konsert ni tak mandi ke?” gurau Syed Fadzree.

“Untuk siapa nak tahu kenapa kena awal, mereka beli tiket Cat1, jadi siapa datang dulu dia akan duduk depan lebih dekat dengan Billie Eilish, sebab itu mereka perlu awal,” kata Neddy.
“Menariknya kalau macam ini nak pergi masjid,” ujar Meowgeram pula. -KOSMO! ONLINE


Lelaki menyamar Raja Muda Perak ditahan
Oleh MOHD. RIFAAT ABD. HAMID

18 Ogos 2022, 4:41 pm
ALOR SETAR – Polis menahan seorang individu selepas dia bertindak menyamar sebagai Raja Muda Perak ketika mahu berurusan di Pejabat Sultan Kedah di Wisma Darul Aman di sini pada Jun lalu.
Ketua Polis Daerah Kota Setar, Asisten Komisioner Ahmad Shukri Mat Akhir berkata, lelaki berusia 39 tahun itu ditangkap di pekarangan Ibu Pejabat Polis Daerah (IPD) Kota Setar kira-kira pukul 5.30 petang semalam.
Katanya, kejadian tersebut berlaku pada pukul 11.30 pagi, 28 Jun lalu apabila suspek memperkenalkan diri menggunakan sekeping kad berwarna kuning ketika hadir bersama dua wanita.
“Pengadu telah ambil kad tersebut untuk membuat pemeriksaan dan mendapati butiran yang tertera adalah Duli Yang Maha Mulia (DYMM) Raja Muda Perak Tuanku Tun Mamat Fadhil Duke Of Royal Malaysia British Bin Duli Yang Teramat Mulia (DYTM) Sheikh Tengku Lope Salleh Of Royal Irish Fusiller Princess Victoria.
“Pengadu telah membuat semakan dengan Bahagian Protokol dan Istiadat Negeri Perak dan telah disahkan bahawa tiada kerabat Diraja Perak Darul Ridzuan dengan nama, gelaran dan nombor kad pengenalan sedemikian,” katanya di sini hari ini.
Menurut beliau, kakitangan Pejabat Sultan Kedah membuat laporan polis kerana bimbang suspek menggunakan gelaran diraja dan menyamar sebagai kerabat Diraja Perak.

“Setakat ini hanya seorang suspek ditahan untuk membantu siasatan mengikut Seksyen 420 Kanun Keseksaan kerana menipu,” ujarnya.
Tambahnya, suspek ditahan reman selama empat hari mulai hari ini hingga 21 Ogos bagi membantu siasatan termasuk mengetahui motif kejadian. – KOSMO! ONLINE


Pengorbanan ibu bapa azimat kejayaan Halimatus Sa’diyah
Oleh NIK NUR IZZATUL HAZWANI NIK ADNAN

18 Ogos 2022, 5:01 pm
KEMAMAN – Pengorbanan sepasang suami isteri yang bergilir-gilir menghantar anak perempuan sejauh 20 kilometer ke sekolah setiap hari berbaloi apabila anak mereka memperoleh keputusan cemerlang dalam peperiksaan Sijil Tinggi Persekolahan Malaysia (STPM) diumumkan hari ini.
Halimatus Sa’diyah Abdul Faal, 20, yang merupakan pelajar Sekolah Menengah Kebangsaan (SMK) Sultan Ismail di sini memperolehi Penilaian Nilai Gred Kumulatif (PNGK) 4.0 dengan mencapai A penuh untuk semua mata pelajaran iaitu Pengajian Am, Bahasa Melayu, Geografi dan Ekonomi.
Berkongsi cerita, anak sulung daripada 10 adik beradik itu berkata, dia dan adik-beradiknya akan membonceng motosikal yang ditunggang bapanya, Abdul Faal Ibrahim, 50, atau ibunya, Saleha Ashaari, 47, dari rumah mereka di Kampung Titian Berayun, Kijal, di sini seawal pukul 6.30 pagi untuk ke sekolah.
“Ayah atau ibu akan hantar saya awal sebab rumah kami jauh, kira-kira 20 kilometer ke sekolah sebelum adik-adik yang lain dengan motosikal sama.
“Biar pun ayah saya cuma bekerja sebagai buruh kasar manakala ibu pula suri rumah namun mereka amat mementingkan pelajaran anak-anak,” katanya ketika ditemui di SMK Sultan Ismail di sini hari ini.
Sementara itu, Saleha berkata, dia dan suaminya berusaha keras memastikan kelancaran Halimatus Sa’diyah untuk menuntut ilmu.

“Halimatus Sa’diyah pernah menyatakan hasrat untuk bersekolah asrama penuh sewaktu berada di tingkatan empat setelah cemerlang memperolehi 13A dalam Pentaksiran Tingkatan Tiga (PT3).
“Ia tidak mampu kami tunaikan menyebabkan saya dan suami begitu terkilan dan berazam untuk memberi terbaik kepadanya sehingga STPM,” katanya sambil mengalirkan air mata. – KOSMO! ONLINE


Pelajar cemerlang STPM amal bacaan al-Quran sebagai rutin harian
Oleh SYED AZLAN SAYED HIZAR

18 Ogos 2022, 4:49 pm
KANGAR – Yakin dengan keberkatan bacaan kitab suci al-Quran dan menjadikannya rutin harian menjadi pegangan dan kunci utama kejayaan seorang pelajar cemerlang Sijil Tinggi Persekolahan Malaysia (STPM) 2021 di sini.
Nurul Syafiqah Md. Asfendi, 20, berkata, dia akan memastikan dirinya membaca al-Quran walaupun hanya surah pendek seperti al-Fatihah jika sesibuk mana sekalipun.
Anak sulung daripada enam beradik yang memperoleh purata nilai gred keseluruhan (PNGK) 4.0 berkata, dia turut mengamalkan beberapa surah pilihan.
“Antara amalan dan surah pilihan yang sering dibaca adalah al-Rahman dan al-Waqiah agar mendapat rezeki yang baik dan saya sering membaca al-Quran pada waktu malam.
“Kita belajar-belajar juga tetapi jangan tinggalkan waktu dengan Allah serta solat tepat pada waktu selain lebih memperbanyakkan amalan ketika peperiksaan semakin hampir,” katanya ketika ditemui di Sekolah Menengah Kebangsaan (SMK) Agama Perempuan Kangar di sini hari ini.
Nurul Syafiqah antara 18 pelajar cemerlang yang mendapat mata 4.0 PNGK dalam peperiksaan STPM 2021 di seluruh Perlis. – KOSMO! ONLINE


Pelajar perempuan cedera ditampar, dipijak bapa kandung
Oleh MUHD AFIQ AL-HAFIZ MAT YUSOF

18 Ogos 2022, 4:57 pm
AMPANG – Hanya kerana enggan menemani ibunya ke rumah ahli keluarga lain untuk meminjam wang, seorang pelajar berusia 16 tahun cedera selepas dipijak dan ditampar bapa kandungnya sendiri.
Kejadian yang berlaku di Pangsapuri Sagaria, Taman Saga pada pukul 7.55 malam semalam itu menyebabkan mangsa dimasukkan ke Hospital Ampang untuk menerima rawatan.
Difahamkan, kejadian berpunca daripada pertengkaran antara ibu dan bapa mangsa berhubung isu duit sebelum bapa mangsa tiba-tiba memarahi serta menarik rambut ibu mangsa yang berusia 49 tahun.
Mangsa telah dipaksa untuk menemani ibunya ke rumah ahli keluarga lain untuk meminta wang namun, mangsa enggan berbuat demikian menyebabkan bapa mangsa berang dan telah menampar pada bahagian kepala serta memijak mangsa.
Ketua Polis Daerah Ampang Jaya, Asisten Komisioner Mohamad Farouk Eshak berkata, bertindak atas maklumat, sepasukan polis telah menahan suspek yang berusia 50 tahun di rumah tersebut.
“Semakan mendapati, suspek mempunyai tiga rekod lampau berkaitan jenayah dan dadah. Kejadian didapati berpunca daripada selisih faham berhubung isu duit serta suspek tidak berpuas hati mangsa tidak mendengar arahannya.

“Suspek telah dibawa ke Mahkamah Ampang pagi ini bagi permohonan reman dibawah Seksyen 117 Kanun Prosedur Jenayah dan kes disiasat dibawah Seksyen 323 Kanun Keseksaan/Seksyen 18 Akta Keganasan Rumahtangga 1994,” katanya dalam kenyataan di sini hari ini. – KOSMO! ONLINE.


STPM: 74 calon lulus cemerlang di Perak
Oleh ASLIZA MUSA

18 Ogos 2022, 4:55 pm
IPOH – Seramai 74 calon peperiksaan Sijil Tinggi Persekolahan Malaysia (STPM) 2021 di negeri ini berjaya memperoleh keputusan cemerlang Purata Nilai Gred Keseluruhan (PNGK) 4.0.
Pengarah Pendidikan negeri, Aznan Alias berkata, jumlah tersebut menunjukkan peningkatan 0.02 peratus berbanding tahun sebelumnya iaitu seramai 60 orang.
“Bilangan calon yang mendaftar untuk menduduki peperiksaan STPM 2021 tahun lalu adalah seramai 3,385 orang membabitkan 55 pusat peperiksaan di seluruh negeri.
“Daripada jumlah itu, sebanyak 74 atau 2.19 peratus calon mendapat PNGK 4.0 di mana meningkat sebanyak 14 calon berbanding 60 calon pada tahun 2020,” katanya dalam satu kenyataan di sini hari ini.
Menurut beliau, seramai 3,337 calon atau 98.58 peratus lulus penuh dalam lima dan empat mata pelajaran dengan 1.39 peratus atau 47 calon lulus sebahagian manakala 0.03 peratus atau satu calon pula gagal.
Katanya, sebanyak 37 buah sekolah pula berjaya mencapai keputusan lulus 100 peratus manakala 30 buah sekolah berjaya meningkatkan peratus lulus termasuk mengekalkan pencapaian lulus sepenuhnya.

“PNGK calon dalam peperiksaan STPM dihitung berdasarkan purata nilai gred empat mata pelajaran terbaik termasuk Pengajian Am.
“Dalam peperiksaan STPM, lulus penuh adalah daripada gred C ke gred A, lulus sebahagian adalah antara gred C- ke gred D, dan gagal pada gred F,” katanya. – KOSMO! ONLINE


Korban letupan di masjid Kabul meningkat 21 orang
Oleh KOSMO!

18 Ogos 2022, 5:00 pm
KABUL – Satu letupan yang memusnahkan sebuah masjid dipenuhi jemaah di ibu negara Afghanistan, Kabul, membunuh sekurang-kurangnya 21 orang dan mencederakan lebih 24 yang lain, kata polis hari ini.
Jumlah pengeboman di seluruh Afghanistan menurun sejak kumpulan Taliban kembali berkuasa tetapi beberapa serangan yang kebanyakannya menyasarkan komuniti minoriti telah menggemparkan negara itu dalam tempoh beberapa bulan lalu termasuk serangan yang didakwa oleh dilakukan oleh kumpulan militan Daesh.
Belum ada kumpulan mengaku bertanggungjawab berhubung pengeboman tersebut yang berlaku malam semalam.
“Letupan itu berpunca daripada bahan letupan yang diletakkan di dalam masjid,” kata jurucakap polis Kabul,  Khalid Zadran kepada AFP hari ini.
Beliau berkata, seramai 21 orang terbunuh dan 33 yang lain cedera.
Pertubuhan bukan kerajaan yang mengendalikan sebuah hospital di Kabul, Itali Emergency  berkata, pihaknya menerima  27 mangsa letupan itu  termasuk tiga kematian malam semalam.

“Kebanyakan pesakit mengalami kecederaan kulit dan melecur,” kata Itali Emergency melalui e-mel.
Dalam satu kenyataan di laman Twitter tidak lama  kemudian, pihak hospital sama berkata,  lima kanak-kanak adalah antara mereka yang dirawat, termasuk seorang kanak-kanak berusia tujuh tahun.
Letupan semalam  berlaku hampir seminggu selepas serangan bunuh diri  mengorbankan ulama terkemuka Taliban, Rahimullah Haqqani  yang terbunuh bersama saudara lelakinya di madrasah mangsa di Kabul.
Haqqani terkenal dengan ucapan mengecam Daesh. Kumpulan militan tersebut kemudian mengaku bertanggungjawab melancarkan serangan itu.
Kumpulan Daesh di Afghanistan sering menyasarkan masyarakat minoriti seperti Syiah, Sufi dan Sikh.
Walaupun Daesh adalah kumpulan Islam Sunni seperti Taliban, kedua-duanya merupakan seteru dan sangat bercanggah atas dasar ideologi. – AFP


STPM: Pekerja pasar raya dapat PNGK 4.0
Oleh NOR AINNA HAMZAH

18 Ogos 2022, 4:37 pm
TAMPIN – Calon aliran Sains Tulen, STPM Sekolah Menengah Kebangsaan (SMK) Tunku Besar Tampin, Chong Kai Lin, 20, berkata, dia tidak menyangkakan akan mendapat keputusan cemerlang berkenaan dan berasa sangat bertuah dapat membanggakan kedua ibu bapanya iaitu Lai Mei Tho, 51, yang hanya seorang suri rumah dan bapanya, Choong Foot Poh, 50, yang bekerja sebagai tukang wayar.
Menurutnya, kejayaannya itu adalah berkat dari ilmu yang diperoleh di sekolah yang diberikan oleh guru serta usahanya bagi memastikan tiada kesilapan kecil yang dilakukannya semasa sesi pembelajaran.
“Tamat sahaja peperiksaan saya terus bekerja di pasaraya (Tampin Shopping). Malah, saya akan teruskan bekerja di pasaraya ini bagi tujuan pengalaman hidup serta mencari wang bagi tujuan pembelajaran sehinggalah dapat menduduki mana-mana universiti awam (UA).
“Saya sangat berminat untuk menyambung pelajaran dalam bidang kejuruteraan kimia dan telah memohon untuk menyambung pelajaran di Universiti Malaya, Universiti Sains Malaysia (USM) dan Universiti Putra Malaysia (UPM),” katanya ketika ditemui di kediamannya di Taman Kelicap, di sini, tadi.
Sementara itu, Pengetua sekolah terbabit, Zul Senin berkata, sekolah berkenaan mencatatkan sejarah terbaik apabila dua daripada 47 calon STPM mendapat keputusan PNGK 4.0.
Menurutnya, seramai 25 pelajar sekolah ini mencatatkan keputusan PNGK 3.0 ke atas berbanding 16 org pelajar pada tahun lepas dengan peratus kelulusan 100 peratus serta PNGK STPM telah meningkat daripada 2.62 kepada 2.92.

“Ini merupakan pencapaian terbaik STPM TBS dalam tempoh 10 tahun dan dijangka 37 daripada 47 calon ini layak untuk melanjutkan pelajaran ke universiti,” katanya. – KOSMO! ONLINE


Bapa meninggal dunia 6 hari sebelum anak dapat keputusan cemerlang STPM
Oleh ZAKKINA WATI AHMAD TARMIZI

18 Ogos 2022, 4:13 pm
SEREMBAN – Seorang calon Sijil Tinggi Persekolahan Malaysia (STPM) 2021 yang memperoleh keputusan cemerlang dalam peperiksaannya itu hari ini bersedih kerana tidak dapat berkongsikan kegembiraan itu dengan bapanya yang meninggal dunia enam hari yang lalu.
Masyitah Mat Bukri, 20, dari Sekolah Menengah Agama Persekutuan (SMAP) Labu di sini memberitahu, arwah bapanya, Mat Bukri Nahri, 53, yang bekerja sebagai tukang paip meninggal dunia akibat kemalangan berdekatan Taman Layang-Layang, Selayang, Selangor pada 13 Ogos lalu ketika menaiki motosikal untuk pulang ke rumah.
“Arwah bapa baharu sahaja meninggal dunia enam hari lalu, dia sempat melihat keputusan peperiksaan semester ketiga saya pada 10 Ogos lalu dan dia ucapkan tahniah kepada saya. Dia juga gembira dan sempat berpuasa sunat tiga hari.
“Bapa seorang yang tidak banyak bercakap, bagaimanapun dia sering berpesan dan dia mahu melihat saya menyambung pelajaran kerana tahu potensi saya belajar dalam bidang aliran agama. Keputusan cemerlang ini hadiah untuk arwah bapa saya,” katanya ketika ditemui di sini hari ini.
Masyitah memaklumkan, dia mendapat keputusan Purata Nilai Gred Keseluruhan (PNGK) 4.00 bagi ke empat-empat mata pelajaran yang diambil iaitu Pengajian Am, Bahasa Arab, Syariah dan Sejarah.
Dia juga memberitahu bahawa dia sebelum ini turut mendapat keputusan cemerlang 7A pada Sijil Pelajaran Malaysia (SPM) dan pernah menerima tawaran biasiswa penuh Jabatan Perkhidmatan Awam (JPA) dalam bidang Diploma Sains Komputer di sebuah politeknik.

“Bagaimanapun, atas nasihat arwah bapa yang mahu saya meneruskan pelajaran dalam aliran agama saya memilih untuk meneruskan Tingkatan 6 di SMAP Labu ini. Arwah bapa pesan jika ambil STPM saya tidak akan mengambil masa yang lama untuk menyambung pelajaran di universiti nanti.
“Arwah bapa juga sering berpesan untuk tidak bimbang mengenai kewangan kerana dia mempunyai simpanan namun, dia hanya mahu saya belajar dengan bersungguh-sungguh dan mengutamakan ibadat,” katanya yang berhasrat untuk menyambung pelajaran dalam bidang perbankan Islam di Universiti Malaya (UM).
Dalam pada itu, ketika diminta berkongsikan rahsia mendapat keputusan cemerlang, Masyitah memaklumkan selain doa daripada ibu bapa, guru dan rakan-rakan, dia juga sering fokus di dalam kelas.
“Saya seorang yang fokus ketika berada di dalam kelas. Saya juga sering menerangkan apa yang saya fahami kepada rakan yang lain.
“Sekiranya rakan lain tidak faham, saya akan bantu menerangkan kepada rakan-rakan. Saya juga sering memohon doa daripada guru-guru dan kawan-kawan,” katanya lagi. – KOSMO! ONLINE


Jadi bijak, Siti Nurhaliza nasihat jangan diperdaya ‘scammer’
Oleh HANISAH SELAMAT

18 Ogos 2022, 4:15 pm
PETALING JAYA – Penghibur tersohor, Datuk Seri Siti Nurhaliza Tarudin menasihatkan pengguna media sosial supaya bertindak bijak dengan tidak mudah terpengaruh kepada cubaan pihak yang menyalahgunakan gambar dan videonya untuk tujuan penipuan.
Katanya, dia terpaksa selalu bersuara di laman sosial bagi memberi peringatan kepada orang ramai memandangkan isu sama terus berulang kali berlaku.
“Masih ada individu yang menggunakan wajah dan video saya yang diulang pakai untuk menipu orang ramai di laman Facebook.
“Ada dua produk yang dikesan menggunakan gambar saya bersama suami. Produk itu tentang rambut lebat dan sebagainya. Jangan percaya, itu semua penipuan.
“Saya dan suami tak pernah gunakan produk itu, tak pernah pun jadi duta mereka. Selain itu ada iklan syampu yang katanya digunakan suami saya. Sedangkan suami baharu balik Umrah dalam keadaan botak.
“Ada juga gambar saya dalam iklan pelaburan dan artikel tidak masuk akal. Apa yang berkaitan dengan produk disebutkan tidak benar malah tiada kaitan pun dengan saya atau suami,” katanya menerusi hantaran di Instagram.

Menerusi perkongsian sama, penyanyi berusia 43 tahun itu turut meluahkan kekesalan apabila pihak terbabit mengguna pakai videonya untuk aktiviti meneka nombor yang menjanjikan wang tunai.
“Itu pun bukan saya dan tiada kaitan dengan saya. Mereka gunakan video saya dalam ‘live’ sebelum ini, seingat saya sewaktu pandemik yang awal-awal dahulu sebab ketika itu saya banyak buat video.
“Mereka ambil balik video itu dan ulang-ulang untuk menipu semua orang di Facebook serta menjanjikan duit. Ini ‘scammer’, anda janganlah terpedaya.
“Saya faham, sesetengah orang mengharapkan duit yang ditawarkan itu untuk menampung keluarga dan sebagainya.
“Saya minta maaf sangat, tolong jadi bijak dan jangan mudah terpedaya. Itu bukan saya. Mereka gunakan gambar dan video saya untuk kelirukan dan menipu,” katanya.
Menerusi penjelasan tersebut, Siti berharap taktik pihak tidak bertanggungjawab itu dapat disedari serta disebarkan kepada lebih ramai pengguna supaya tidak mudah percaya.
“Tidak semudah itu mereka mahu memberikan wang tunai. Jika mereka jujur, mengapa menggunakan video saya? Bukankah dari sini kita sudah tahu muslihat mereka untuk memperdaya orang ramai,” katanya.
Sebelum ini, Siti juga pernah menegur peniaga dalam talian yang menggunakan gambar serta videonya tanpa kebenaran sebagai testimoni produk kesihatan atau makanan.
Malah ada individu yang lebih berani membuka akaun laman sosial palsu untuk menyamar sebagai penyanyi tersebut bagi memperdayakan orang ramai termasuk di Indonesia. – KOSMO! ONLINE


Taktik menyamar wakil syarikat kutip wang jualan terbongkar
Oleh MUHD AFIQ AL-HAFIZ MAT YUSOF

18 Ogos 2022, 4:13 pm
SUNGAI BULOH – Tindakan seorang lelaki menyamar sebagai wakil mengumpul wang syarikat akhirnya terbongkar selepas dia ditahan polis dalam serbuan di Kota Emerald, Rawang pada 11 Ogos lalu.
Difahamkan, lelaki terbabit akan menyamar sebagai wakil syarikat atau bank dan berpura-pura menghubungi pengurus melalui panggilan telefon di hadapan pekerja yang berada di hadapan kaunter bagi meyakinkan mangsa sebelum meminta wang jualan diserahkan kepadanya.
Ketua Polis Daerah Sungai Buloh, Superintendan Shafa’aton Abu Bakar berkata, pihaknya menerima laporan berhubung kejadian daripada seorang pekerja di sebuah kiosk milik syarikat telekomunikasi pada 18 Januari lalu.
“Pengadu memberitahu, suspek datang ke kiosk ditempatnya bekerja dan mengaku sebagai juruteknik syarikat telekomunikasi yang sama dan mahu mengutip wang jualan menyebabkan wanita berkenaan ragu-ragu untuk menyerahkan wang berkenaan.
“Suspek kemudian menyuruh pengadu tunduk di kaunter dan pengadu melihat lelaki terbabit membawa pisau. Suspek mengarahkan pekerja berkenaan menyerahkan wang sebelum dia terus melarikan diri,” katanya ketika sidang akhbar di Ibu Pejabat Polis Daerah (IPD) Sungai Buloh di sini, hari ini.
Mengulas lanjut, susulan kejadian, polis telah menjalankan serbuan di Kota Emerald, Rawang kira-kira pukul 12.30 tengah malam dan merampas telefon bimbit serta pakaian yang digunakan suspek.

“Modus operandi suspek adalah menyamar sebagai wakil syarikat atau bank untuk mengutip wang jualan dan akan berpura-pura dalam keadaan tergesa-gesa dengan alasan mahu memasukkan wang sebelum proses penutupan bil pada hari berkenaan.
“Suspek dipercayai menyasarkan kedai, farmasi, klinik dan lain-lain premis yang menggunakan peti wang tunai dengan menjalankan kegiatan itu pukul 4 petang hingga 7.30 malam sekitar Selangor sejak pertengahan tahun lalu,” katanya.
Beliau berkata, suspek dipercayai terbabit dengan sekurang-kurangnya 40 kes jenayah termasuk jenayah komersial di Kuala Lumpur dan Selangor membabitkan kerugian berjumlah RM94,175.
“Semakan dilakukan mendapati suspek berkenaan mempunyai tujuh rekod jenayah termasuk dikehendaki bagi kes penipuan. Hasil ujian saringan air kencing dilakukan mendapati suspek negatif dadah.
“Suspek kini diserahkan kepada IPD Kuala Selangor untuk siasatan lanjut. Kes disiasat mengikut Seksyen 392/397 Kanun Keseksaan atas kesalahan samun tanpa senjata api,” katanya. – KOSMO! ONLINE.


Anak biar ibu kebuluran demi bolot harta ditemui mati berulat
Oleh KOSMO!

18 Ogos 2022, 4:12 pm
BANGKOK – Seorang lelaki Thailand yang cuba membunuh ibunya dengan membiarkan wanita itu kebuluran demi membolot harta,  ditemui mati dalam keadaan berulat dipercayai akibat penyakit tibi, lapor laman berita Thaiger semalam.
Pegawai polis dari Balai Polis Satuek  dihubungi kelmarin untuk menyiasat keadaan sebuah rumah di daerah Satuek, wilayah Buriram selepas seorang jiran melaporkan mengenai kematian lelaki berkenaan.
Sejurus tiba, polis menemui mayat Thongdee Salangam, 57, dalam keadaan berulat terbaring di atas sebuah katil kayu.
Berdasarkan keadaan mayat yang sudah dimakan ulat dan berbau busuk, polis percaya Thongdee sudah mati lebih empat hari.
Ibu lelaki tersebut yang berusia 82 tahun, Nuan Salangam dalam masa sama, ditemui terbaring di atas katil, berhampiran mayat anaknya.
Warga emas yang uzur itu berkata, dia tidak menyedari bahawa anaknya telah meninggal dunia. Tambahnya, dia kelaparan kerana tidak makan dan minum selama tiga hingga empat hari.

Menurut Nuan, dia telah terbaring di atas katil selama 10 tahun. Dia juga layak menerima beberapa subsidi negara untuk warga emas kurang upaya, namun Thongdee mencuri wang diperoleh itu untuk membeli arak.
Dia juga mengaku berasa seperti anaknya itu sengaja mahu membiarkannya mati kebuluran supaya boleh menjual rumah, tanah dan semua harta miliknya.
“Thongdee makan di hadapan saya. Saya merayu kepadanya untuk memberi makanan, namun dia enggan memberikan apa-apa sehingga saya terpaksa minum air paip.
“Dia juga sering memukul saya setiap kali mabuk. Saya pun tidak pasti bagaimana saya boleh terselamat sehingga kini.
“Saya tidak mempunyai sesiapa, tiada bekalan elektrik di sini dan tiada sesiapa mahu menjaga saya,” kata Nuan.
Sementara itu, seorang jiran mereka, Danita Trate-theaway berkata, dia mengetahui keadaan sebenar yang berlaku di rumah tersebut dan telah melaporkan perkara itu kepada polis sebelum ini.
Menurutnya, polis ada melakukan siasatan, namun tidak menemui sebarang bukti bagi mengesahkan laporan tersebut.
Tambahnya, Nuan tetap menyayangi anaknya namun tiada sesiapa mahu melawatnya kerana berasa takut terhadap Thongdee selain bimbang dijangkiti penyakit tibi. – Agensi


Kesusahan keluarga motivasi cemerlang STPM
Oleh KAMALIZA KAMARUDDIN

18 Ogos 2022, 4:31 pm
KUALA TERENGGANU – Kesukaran hidup keluarga menjadi motivasi terkuat buat Tengku Iskandar Firdaus Tengku Hasim, 20, untuk mencapai keputusan cemerlang dalam Sijil Tinggi Persekolahan Malaysia (STPM) dengan Purata Nilai Gred Kumulatif (PNGK) 4.00.
Beliau berkata, bapanya, Tengku Hasim Tengku Jusoh, 57, bekerja kuat sebagai penjual sayur bagi membesarkan 12 adik-beradiknya.
“Ibu, Zaharah Awang, 58, pula merupakan suri rumah. Ayah sangat kuat bekerja dan cuma bercuti dua hari dalam setahun iaitu pada Hari Raya Aidilfitri dan Aidiladha.
“Seumur hidup kami sekeluarga tidak keluar berjalan-jalan beramai-ramai kerana tidak mampu. Saya berazam untuk mengubah nasib keluarga menerusi pelajaran,” katanya ketika ditemui Kosmo! di Sekolah Menengah Agama (SMA) Atas Sultan Zainal Abidin di sini hari ini.
Tengku Iskandar Firdaus berkata, beliau mahu menggembirakan ibu bapa termasuk membawa mereka melancong apabila berjaya kelak.
Tambah beliau, kegagalan melanjutkan pelajaran ke institusi pengajian tinggi walaupun memperolehi keputusan 8A dalam Sijil Pelajaran Malaysia juga menguatkan azamnya bagi mencapai kecemerlangan dalam STPM.

“Mungkin ada kesilapan teknikal berlaku sewaktu saya memohon dan merayu menerusi Unit Pusat Universiti (UPU) Online tetapi hikmahnya saya memasuki tingkatan enam dan meraih kecemerlangan pada hari ini,” katanya.
Tengku Iskandar Firdaus yang berasal dari Kampung Pak Katak, Kuala Nerus merancang untuk melanjutkan pelajaran di Universiti Sultan Zainal Abidin (UniSZA) yang terletak tidak jauh dari rumahnya. – KOSMO! ONLINE


Gaji wanita Thailand mengurut, lelaki didenda RM20,000
Oleh DIYANATUL ATIQAH ZAKARYA

18 Ogos 2022, 4:25 pm
MELAKA – Seorang pengusaha kedai urut diarah membayar denda sebanyak RM20,000 oleh Mahkamah Sesyen di sini, hari ini selepas mengaku salah menggaji dua wanita warga asing secara haram sebagai tukang urut di premisnya.
Hakim Mohd. Sabri Ismail menjatuhkan hukuman itu terhadap tertuduh, Thong Hang Seng, 49, yang membuat pengakuan tersebut sejurus pertuduhan dibacakan oleh jurubahasa mahkamah.
Mengikut pertuduhan, Hang Seng didapati telah menggaji dua perempuan warga Thailand iaitu Siriporn Konkuntod dan Duangmani Chaisri yang tidak mempunyai permit sah untuk bekerja dan memasuki Malaysia menggunakan pas lawatan sosial.
Kesalahan itu dilakukannya kira-kira pukul 8 malam di Temasek Traditional Massage Level G No 57, Jalan Dalbuquerque, Perkampungan Portugis Ujong Pasir, dekat sini, pada 2 Ogos lalu.
Bagi kesalahan itu, tertuduh didakwa mengikut Seksyen 55B Akta Imigresen 1959 Pindaan 2002 yang memperuntukan hukuman penjara tidak lebih 12 bulan bagi setiap pekerja atau denda minimum RM10,000 dan maksimum RM50,000.
Terdahulu, pendakwaan dikendalikan Timbalan Pendakwa Raya Muhammad Nazrin Ali Rahim memohon hukuman setimpal dikenakan sebagai pengajaran kepada tertuduh dan masyarakat.

Tertuduh yang tidak diwakili peguam bagaimanapun merayu hukuman ringan dikenakan dengan alasan perniagaannya terkesan akibat pandemik Covid-19 dan baru beroperasi semula empat bulan lalu.
Selepas mendengar rayuan, mahkamah kemudian mengarahkan tertuduh membayar denda sebanyak RM20,000 atau penjara tujuh bulan jika gagal bayar. – KOSMO! ONLINE


Dua beradik tepis perasaan kekok kembali ke sekolah
Oleh SITI NUR MAS ERAH AMRAN

18 Ogos 2022, 4:18 pm
SEBERANG PERAI – Dua beradik teruja dapat kembali ke sekolah sejak Selasa lalu selepas empat tahun keciciran dalam pelajaran.
Yumn Nakyeishaa,16, dan Dahnea Dabryshaa Amir Hamzah,14 yang kini bersekolah di Sekolah Menengah Kampung Kastam, Butterworth menunggang basikal yang disumbangkan jiran setempat.
Yumn Nakyeishaa berkata, pada mulanya dia berasa amat kekok dan sukar untuk membiasakan diri, namun guru-guru dan rakan banyak membantu mereka berdua.
“Memang rasa kekok sebab dah lama tak sekolah tapi lama-lama okay, kami berdua memang amat bersyukur dan teruja untuk menghabiskan persekolahan.
“Saya bersekolah sesi pagi dan adik pula sesi petang dan terima kasih diucapkan kepada semua pihak yang banyak membantu memudahkan urusan kami,” katanya ketika ditemui pemberita di sini hari ini.
Sementara itu, Pengerusi Jawatankuasa Belia dan Sukan negeri, Soon Lip Chee berkata, beliau akan mencari kelas tuisyen fizikal, dalam talian atau tutor bersesuaian bagi membantu kedua beradik itu.

“Banyak yang mereka perlu kejar dalam pelajaran dan saya akan pastikan kedua-duanya tidak akan rasa tertekan dengan suasana baharu ini.
“Saya turut menyerahkan buku rujukan buat kegunaan adik beradik ini dan berharap pihak sekolah akan terus membantu serta memberi sokongan kepada mereka berdua,” tambahnya.
Sebelum ini, Kosmo! menyiarkan mengenai kisah Yumn Nakyeishaa dan Dahnea Dabryshaa yang berhasrat untuk menyambung pelajaran yang tertangguh sejak empat tahun lalu akibat kesempitan hidup. – KOSMO! ONLINE


STPM: 18 calon di Perlis raih keputusan cemerlang
Oleh ASYRAF MUHAMMAD

18 Ogos 2022, 4:09 pm
KANGAR – Perlis terus merekodkan kecemerlangan apabila seramai 18 calon Sijil Tinggi Persekolahan Malaysia (STPM) 2021 di negeri ini mendapat keputusan terbaik dengan Purata Nilai Gred Keseluruhan (PNGK) 4.00.
Pengarah Pendidikan Perlis, Naharudeen Othman berkata, pencapaian itu dilihat lebih baik berbanding keputusan STPM 2020 yang mana hanya lima calon memperolehi PNGK 4.00 ketika itu.
Beliau berkata, Perlis juga kekal mencatatkan keputusan cemerlang dalam STPM 2021 apabila Gred PNGK Negeri menunjukkan peningkatan sebanyak 0.17 iaitu daripada 2.84 ke 3.01.
“Malah, negeri ini juga masih mengatasi PNGK kebangsaan dengan merekodkan jumlah 3.01.
“Calon dari negeri ini turut mencipta sejarah kerana tiada yang gagal di semua Pusat Peperiksaan Tingkatan 6 bagi dua tahun berturut-turut, malah enam sekolah mencatat keputusan lulus penuh 100 peratus,” katanya ketika pengumuman keputusan STPM 2021 di Sekolah Menengah Kebangsaan Agama (Perempuan) Kangar di sini hari ini.
Dalam pada itu, Naharudeen berkata, seramai 378 calon telah hadir menduduki peperiksaan STPM 2021 dan daripada jumlah itu, 374 mencatatkan keputusan lulus penuh dengan peningkatan sebanyak 0.02 peratus. – KOSMO! ONLINE


Mahkamah: Peguam Najib tidak akan kemuka hujahan rayuan kes SRC
Oleh KOSMO!

18 Ogos 2022, 4:24 pm
PUTRAJAYA – Peguam senior yang mewakili Datuk Seri Najib Tun Razak, Hisyam Teh Poh Teik memberitahu Mahkamah Persekutuan di sini hari ini, beliau tidak akan mengemukakan hujahan dalam rayuan akhir kes penyelewengan dana SRC International Sdn. Bhd. membabitkan Datuk Seri Najib Razak.
Sebaliknya, Hisyam memilih untuk mengguna pakai hujahan yang dikemukakan peguam terdahulu Najib, ketika di Mahkamah Rayuan, tahun lalu.
Dalam prosiding di hadapan lima panel hakim yang diketuai Ketua Hakim Negara Tun Tengku Maimun Tuan Mat, Hisyam sepatutnya membuat hujahan terlebih dahulu sebelum dibalas oleh pasukan pendakwaan selaku responden.
Hakim Tun Tengku Maimun: Jadi adakah kamu bergantung kepada hujahan di Mahkamah Rayuan mengenai penemuan yang dibuat oleh Mahkamah Tinggi?
Peguam Hisyam: Hujahan daripada yang terdahulu, ya.
Mahkamah kemudian mengarahkan prosiding rayuan akhir itu bermula dengan pasukan responden yang diketuai Timbalan Pendakwa Raya Kanan Datuk V. Sithambaram memulakan hujahannya.

Terdahulu pada prosiding pagi tadi, Hisyam memohon kepada mahkamah untuk menarik diri daripada mewakili Najib prosiding rayuan itu.
Bagaimanapun, mahkamah menolak permohonan itu dengan berpandangan bahawa, peguam  gagal memberikan alasan yang mencukupi untuk menarik diri. – KOSMO! ONLINE


Agong berkenan menerima menghadap Naib Presiden Turkiye
Oleh SITI A'ISYAH SUKAIMI

18 Ogos 2022, 4:30 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap Naib Presiden Turkiye, Fuad Oktay di Hotel JW Marriot Ankara sempena Lawatan Negara Seri Paduka Baginda ke Turkiye.
Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, sesi menghadap tidak berjadual itu diadakan susulan sesi menghadap Seri Paduka Baginda bersama Presiden Turkiye, Recep Tayyip Erdogan pada majlis Sambutan Negara pada Selasa lalu.
Menurutnya, pada sesi yang berlangsung selama sejam itu, beberapa isu telah dibincangkan khususnya dalam hubungan dua hala.
“Pendekatan itu selaras dengan lawatan Perdana Menteri, Datuk Seri Ismail Sabri Yaakob ke Turkiye pada bulan lepas yang mana hubungan dua hala antara Malaysia dan Turkiye telah dipertingkatkan daripada Kerangka Kerja Bagi Kerjasama Strategik kepada Perkongsian Strategik Komprehensif.
“Peningkatan ini khususnya dalam memperkukuh kerjasama antara kedua-dua negara dalam bidang sedia ada dan turut menerokai bidang baharu antaranya keselamatan makanan, pendidikan, komoditi, perkhidmatan kewangan, pertahanan, minyak dan gas serta tenaga boleh diperbaharui,” katanya dalam kenyataan di Ankara, Turkiye hari ini.
Dalam pada itu, beliau berkata, isu-isu yang dibangkitkan dalam sesi menghadap itu turut mengambil kira lanjutan daripada lawatan Menteri Luar Turkiye ke Malaysia pada awal Ogos lalu.

Tahun ini merupakan tahun ke-58 hubungan diplomatik Malaysia dan Turkiye yang terjalin sejak 1964.
Malaysia dan Turkiye telah menandatangani 23 perjanjian dan memorandum persefahaman (MoU) sejak 1977 dan hubungan perdagangan antara kedua-dua negara semakin berkembang sejak termeterainya perjanjian Perdagangan Bebas (FTA) pada 2014.
Turkiye adalah rakan kongsi perdagangan ketiga terbesar Malaysia di Timur Tengah selepas Arab Saudi dan Emiriah Arab Bersatu (UAE) dengan jumlah perdagangan antara dua negara merekodkan RM16.97 bilion pada tahun lepas serta jumlah eksport bernilai RM14.12 bilion manakala, jumlah import bernilai RM2.84 bilion. -KOSMO! ONLINE


Kanak-kanak maut dijangkiti parasit ‘pemakan otak’
Oleh KOSMO!

19 Ogos 2022, 8:00 pm
LINCOLN, Nebraska – Seorang kanak-kanak meninggal dunia di negeri Nebraska, Amerika Syarikat (AS) minggu ini selepas disyaki mendapat  jangkitan parasit Naegleria Fowleri, lapor stesen penyiaran NBC, kelmarin.
Naegleria Fowleri sering dirujuk sebagai ‘amoeba pemakan otak dalam bidang  perubatan, demikian menurut pegawai kesihatan Nebraska.
Mejurut Pengarah Jabatan Kesihatan Daerah Douglas, Lindsay Huse, Pusat Kawalan dan Pencegahan Penyakit Negeri (CDC) sedang menjalankan ujian untuk mengesahkan punca jangkitan.
“Buat masa ini, kami menggesa orang ramai supaya lebih peka dan mengambil langkah berjaga-jaga apabila terdedah kepada mana-mana sumber air tawar yang bersuhu panas,” kata Huse pada sidang akhbar.
Jika disahkan, ini adalah kematian Naegleria Fowleri pertama dalam sejarah Nebraska.
Huse enggan memberikan butiran lanjut mengenai identiti kanak-kanak itu bagi menghormati privasi keluarga mangsa.

Beliau berkata, kanak-kanak itu pergi berenang di Sungai Elkhorn pada 8 Ogos lalu dan mula mengalami gejala kira-kira lima hari kemudian.
Kanak-kanak itu dimasukkan ke hospital dalam masa 48 jam selepas permulaan simptom.
Mangsa disahkan meninggal dunia selepas 10 hari selepas dia pergi berenang, kata penasihat perubatan untuk Daerah Douglass, Dr. Kari Neemann.
Naegleria Fowleri, organisma bersel tunggal, hidup dalam kawsan air tawar seperti tasik, sungai dan mata air panas serta dalam tanah.
Orang ramai boleh dijangkiti jika air tercemar memasuki hidung mereka.
Gejala termasuk sakit kepala, loya, muntah dan leher yang tegang.
Jangkitan parasit ini boleh memusnahkan tisu otak dan menyebabkan pembengkakan otak hingga membawa kepada kematian.
Hanya kira-kira tiga orang di AS yang dijangkiti amoeba pemakan otak setiap tahun dan kebiasaannya berakhir dengan kematian.
Amoeba berbahaya ini semakin banyak ditemui di negeri-negeri Utara sejak beberapa tahun kebelakangan ini apabila suhu udara dan air meningkat.
Bagi melindungi diri daripada jangkitan Naegleria Fowleri, Huse mencadangkan penduduk memakai penutup hidung semasa memasuki kawasan berisiko.
“Pastikan anda tidak melakukan aktiviti yang boleh menyebabkan air masuk ke dalam hidung seperti luncur air atau menunggang jet ski,” katanya. – Agensi


Gen Z pilih TikTok berbanding Google sebagai enjin carian
Oleh KOSMO!

19 Ogos 2022, 9:00 pm
NEW YORK – Satu kaji selidik baharu mendapati generasi Z (Gen Z) lebih cenderung memilih laman sosial TikTok untuk melakukan carian internet berbanding enjin carian popular, Google lapor portal berita abc News kelmarin.
Hampir 40 peratus Gen Z iaitu mereka yang lahir antara  tahun 1997 hingga 2012, memilih TikTok untuk melakukan carian online, demikian menurut data dalaman daripada Google yang pertama kali dilaporkan oleh akhbar TechCrunch.
“Mereka (Gen Z) memiliki jangkauan perhatian yang pendek. Mereka mahu mendapatkan maklumat dengan amat cepat dan tidak mahu melakukan proses saringan atau pengasingan maklumat,”  kata Adrienne Sheares iaitu perunding media sosial yang mengasaskan kumpulan tumpuan Gen Z untuk membincangkan tabiat carian mereka.
Sheares berkata, Gen Z tidak berpuas hati dengan kualiti carian Google. Ia antara lain kerana enjin carian itu memaksa mereka ‘menyelak’ iklan yang kerap muncul pada beberapa keputusan pertama carian biasa.
Menurutnya, TikTok pula menyediakan beberapa kaedah untuk mencari  kandungan dengan cepat.
“Gen Z menggunakan beberapa kaedah dan melakukan carian seperti anda dan saya lakukan. Namun, mereka juga menyukai ciri  For You Page (FYP) yang memaparkan keputusan carian berdasarkan kecenderungan pengguna sebelum mereka mencarinya

FYP melibatkan melayari paparan  video yang ditentukan oleh algorithma TikTok berdasarkan kecenderungan minat pengguna justeru, melakukan carian menerusi FYP lebih kepada meneroka kandungan berbanding mencari sesuatu yang spesifik.
“Jika anda kerap menggunakan TikTok, ia mengetahui agak banyak maklumat mengenai tabiat maya anda,” kata Sheares.
Katanya, video TikTok amat menarik terutamanya kepada pengguna dalam kalangan Gen Z  kerana berasakan  format aplikasi sosial itu memberikan mereka keputusan carian lebih menyeluruh.
Tambah Sheares, Gen Z  juga lebih cenderung  melakukan carian mengenai topik ringan seperti resipi, tip fesyen dan cadangan restoran,  manakala mereka menggunakan Google untuk carian topik lebih serius seperti Covid-19 dan pilihan raya. – Agensi